सुनीं सभे – Hum Bhojpuria\nयुद्ध के विरूद्ध खड़ा होखे भारत\nHum BhojpuriaApril 27, 20221min990\nरूस के हमला से तार-तार हो रहल यूक्रेन से आ रहल खबर अउर तस्वीरन के देख के कवनों भी संवेदनशील व्यक्ति के दिल दहल सकsता। रूसी सेना लगातार हमला बोल रहल बा। एसे जान-माल के बड़ स्तर पर तबाही हो रहल बा। बम वर्षा से मानवता मर रहल बा। विश्व बिरादरी के तमाम अपील से बेरपवाह रूस, यूक्रेन पर हल्ला बोल रहल बा। काहे ना कवनों भी मसला के हल वार्ता से निकलता। अगर बातचीत के बाद हल नइखे निकलत त समझ लीं दूनू में से कवनों पक्ष शांति अउर अमन के लेके गंभीर नइखे। उ लोग दुनिया के हर अहम शहरन में बनल ओ कब्रिस्तानन के नइखे देखले जहां पर पहिला, दूसरा विश्वयुद्ध चाहे फेर कवनों अन्य जंग के शहीद चिर निद्रा में बा। पिछला 100-125 साल में विभिन्न जंग में करोड़न लोग के जान गइल बा। आखिर केहू के का मिल गइल एतना लोग के मार देहला के बाद भी। युद्ध के विरूद्ध साहिर लुधियानवी के कालजयी नज्म के कुछ हिस्सा के पढ़ लीं-\n“ख़ून अपना हो या पराया हो, नस्ल-ए-आदम का ख़ून है/ आख़िर जंग मशरिक़ में हो कि मग़रिब में, अम्न-ए-आलम का ख़ून है/ आख़िर बम घरों पर गिरें कि सरहद पर, रूह-ए-तामीर ज़ख़्म खाती है।”\nबेशक, जंग के विचार पर एतना करारा हमला शायद ही कवनों दोसर लेखक कइले होखे।\nअगर रउआ राजधानी में रह रहल बानीं त रउआ धौलाकुआं के करीब दिल्ली वार सिमिट्री में जरूर जाए के चाहीं। इहवाँ चौतरफा हरियाली के बीच पहिला आ दूसरा विश्वयुद्ध के योद्धा चिरनिद्रा में बा लोग। ई कब्रिस्तान एगो हरा-भरा मैदान के जइसन लागेला, जेमे कुछ भाग में क्रम से योद्धा लोग के कब्र बा। ये कब्रन पर संगमरमर के पत्थर पर युद्ध में प्राण के आहुति देवे वाला सैनिक सबके संक्षिप्त परिचय मिलेला।\nये सब शहीद लोग के आयु के पढ़ के मन उदास हो जाला। ई लोग 22 से 25 साल तक के बा। जरा सोंची कि युद्ध के विभीषिका के कारण भरल जवानी में ई सब जान गंवा बइठल। इनकर भी माता-पिता होइहें, इनकर भी भाई-बहन अउर आपन करीबी लोग होई। दिल्ली वार सिमिट्री में 1951 में इलाहाबाद, कानपुर, देहरादून आ लखनऊ से कब्रन के अवशेष इहाँ पर ले आइल गइल रहे। ई सभे प्रथम विश्व युद्ध के शहीद रहे। एने ग्यारह सौ से अधिक कब्र बा। ई कब्रिस्तान बीच-बीच में आबाद हो जाला, जब इहाँ पर पर्यटक लोग के कवनों जत्था आ जाला। ई जत्था प्राय: ब्रिटेन, कनाडा चाहे अमेरिका के नागरिक के ही होला।\nदिल्ली वार सिमिट्री में गोरखा रेजिमेंट से जुड़ल अंग्रेज सैनिक सबके भी समाधी बा। रउआ ये तरह के कब्रिस्तान भारत के कई शहरन के अलावा सिंगापुर, थाईलैंड वगैरह में भी मिल जाई। सिंगापुर के कब्रिस्तान में पंजाब रेजिमेंट के सैकड़न सिपाही लोग के कब्र बा, जे पहिला या दूसरा विश्वयुद्ध में शहीद भइल।\nब्रिटिश प्रधानमंत्री पीएम बोरिस जॉनसन कह रहल बाड़ें कि रूस दूसरा विश्वयुद्ध के बाद यूरोप में सबसे बड़हन जंग के तैयारी कर रहल बा। येसे पहिले दुनिया दू गो विश्वयुद्ध झेल चुकल बा अउर ओ दूनू जंग में जेतना तबाही मचल रहे, उ तीसरा विश्वयुद्ध में मचे वाला कहीं विनाशकारी तबाही के भयानक तस्वीर देखा रहल बा। दूनू विश्वयुद्ध में दुनिया में ना सिर्फ करोड़न लोग के मौत भइल, बल्कि ज्यादातर देशन में भुखमरी, बेरोजगारी आ भारी महंगाई जइसन हालत बन गइल रहे।\nसमूचा दुनिया देख रहल बा कि यूक्रेन पर रूस के ताबड़तोड़ हमला से तबाही मच रहल बा। ये युद्ध आ तबाही के बीच यूक्रेन के आम नागरिक डरल-सहमल बाड़ें। हमला के वजह से टूटल-बिखरल घर अउर जगह-जगह लागल आग से बचत-भागत लोग दिखाई दे रहल बा। बुजुर्ग से लेकर बच्चन के बेबसी उनके भींजल आंख में साफ देखल जा सकेला। यानी यूक्रेन में स्थिति बेहद भयावह हो चुकल बा।\nहम 1971 के युद्ध एगो पत्रकार के रूप में पूर्वी पाकिस्तान (अब बांग्लादेश) जाके कवर कइले रहीं। उहाँ हम युद्ध से भइल तबाही के अपना आँखी से देखले रहनीं। हजारन-लाखन बेकसूर इंसान शहीद भइल रहे आ असंख्य विकलांग। लाखन बंगाली बच्चियन अउर महिला सबके पाकिस्तानी सैनिक बलात्कार कइले रहे! हमनीं ओ युद्ध में विजयी त भइनी पर कवना कीमत पर। ओ जंग के अलावा भारत के 1948 आ 1965 में पाकिस्तान से अउर 1962 में चीन से जंग हो चुकल बा। कारगिल अउर श्रीलंका में भी भारतीय सेना के हजारन शूरवीर लोग देश खातिर आपन जान के नजराना पेश कइले बा। लेकिन, जरा ओ परिवार के बारे में भी सोचल जाय जेकरा परिवार के कवनों सदस्य जंग में शहीद होला\nये सब जंग में शहीद भइल जवान लोग के नाम इंडिया गेट में बनल राष्ट्रीय युद्ध स्मारक में अंकित बा। इंडिया गेट त पहिले विश्वयुद्ध में शहीद भइल भारतीय सैनिक सबके याद में ही बनल रहे। इंडिया गेट के युद्ध स्मारक में ओ वीर लोग के नाम भी अंकित बा जे श्रीलंका में 1987 में भारतीय शांति रक्षा सेना (आईपीकेएफ) के हिस्सा रहे। ओ शहीद लोग में राजधानी के यूनिवर्सिटी कॉलेज ऑफ मेडिकल साइंसेज (यूसीएमएस) में पढ़ल मेजर (डॉ.) अश्वनी कान्वा भी रहले। उ भारतीय शांति रक्षा सेना (आईपीकेएफ) के साथ 1987 में जाफना, श्रीलंका गइल रहलन। उ3नवंबर, 1987 के अपना कैंप में घायल भारतीय सैनिक सबके इलाज में जुटल रहले। ओ मनहूस दिन शाम के वक्त उनका पता चलल कि हमरा कुछ जवानन पर कैंप के बाहर हीं हमला हो गइल बा। उ फौरन उहाँ पहुंचले। उ जब ओ लोग के फर्स्ट एड देत रहलन तब आसपास छिपके बइठल लिट्टे के आतंकी सब उनका पर गोली बरसा देहलस। उनका तीन गोली लागल। दोसरा के इलाज करे वाला के फर्स्ट एड देवे वाला कोई ना रहे।\nकाश, लिट्टे जेनेवा संधि के उल्लंघन ना कइले रहित त उ शहीद ना होखते। बेहद हैंडसम मेजर अश्वनी के शादी खातिर लड़की ढूंढल हीं जात रहे, जब उ शहीद भइले। उ कॉलेज के टॉपर रहले। ये उदाहरण के देहला के मकसद ई बा कि युद्ध में अनगिनत मासूम लोग भी मारल जाले। ई स्थिति बेहद चिन्तनीय बा।\nबुद्ध और गांधी के देश भारत के रूस-यूक्रेन युद्ध के समाप्त करवावे के दिशा में सक्रिय पहल करे के होई। ये संकट से दुनिया के सबसे बड़हन लोकतंत्र भारत अछूता नइखे रह सकत। प्रधानमंत्री नरेन्द्र मोदी बड़हन पहल करत रूस के राष्ट्रपति व्लादिमीर पुतिन से फोन पर बातचीत कइले आ शांति के दिशा में कदम बढ़ावे के कहलन। मोदी अउर पुतिन के बीच करीब 20 मिनट तक बातचीत भइल। भारत के युद्ध के विरुद्ध माहौल बनावे के दिशा में त्वरित आ प्रभावी पहल करहीं के चाहीं।\nबुझ गइल वाग्देवी के एगो वरद लौ\nHum BhojpuriaMarch 21, 20221min1600\nलता मंगेशकर के शरीर पूरा हो गइल। सरस्वती पूजा के अगिला दिन विदा होत लता मंगेशकर के देख के लागल जइसे मां सरस्वती अबकी बार अपना सबसे प्रिय पुत्री के ले जाये हीं स्वयं आइल रहली। लता मंगेशकर के हमनीं के बीच ना रहला के मतलब बा कि वाग्देवी के एगो वरद लौ बुझ गइल बा। लता जी अपना निर्दोष सुर से भारतीय संगीत वांग्मय के समृद्ध बनवली। उ हमनी के भाव कातर, अहिंसक, रचनात्मक अउर आशावान बनावे में मदद कइली। उनकर साधना आत्म यज्ञ के तरह रहे।\nसुरकोकिला लता मंगेशकर किम्वदंती के पर्याय बन चुकल बाड़ी। उनका गीतन के कद्रदान दुनिया भर में मौजूद बा। जेतना लोकप्रिय उ अपना देश भारत में रहली, ओतने लोकप्रियता उनका सरहदी मुल्क पाकिस्तान में भी मिलल। उनकर आवाज़ अउर गायकी के खुबसूरती बा कि पर्दा पर कमसिन नायिका लोग के शोखी, चंचलता, अल्हड़पन व रूठे-मनावे के अभिव्यक्त करे में जेतना जीवंतता महसूस कइल जाला, ओतने हीं भावप्रवणता मां-बहिन पर फिल्मावल गाना में देखे के भी मिलेला।\n27 जनवरी, 1963 के दिल्ली में लता मंगेशकर नेशनल स्टेडियम में जब आपन अमर गीत गवली त हजारन लोग रोवत रहे। उहवाँ चीन के साथ भइल जंग में शहीद भइल जवानन के इयाद में एगो कार्यक्रम आयोजित कइल जात रहे। ओ जंग के परिणाम के कारण देश हताश रहे। लता मंगेशकर जइसहीं ‘ऐ मेरे वतन के लोगों ज़रा आंख में भर लो पानी…” गवली त उहाँ उपस्थित अपार जन समूह के साथ-साथ प्रधानमंत्री जवाहरलाल नेहरु के आंख भी नम हो गइल रहे\nख़ालिस हिन्दी गीत के तौर पर ज्योति कलश छलके जइसन कालजयी प्रस्तुति बा त ऐ मालिक तेरे बंदे हम जइसन गीत निराशा के क्षणो में गहन अंधकार से निकले के रौशनी देला। गांधीवादी जीवन दर्शन के प्रभाव ये प्रस्तुति में झलकेला। ई गीत चेतना के स्पंदित कर आश्वस्ति के भाव जगावेला। अध्यात्म के स्तर पर परंपरागत जीवन मूल्य-बोध के असर के बावजूद आशावाद के ज़िंदा राखे के पाठ ह। अइसन स्वच्छ निर्मल मन के व्यक्तित्व दुर्लभ होला जइसे लता जी रहली। संस्कृत के श्लोकन के गायन होखे चाहे रामचरितमानस के गायन होखे चाहे उर्दू के गजल होखे, चाहे बांगला के कवनों गीत होखे, उ एक समान सहजता से सुमधुर स्वर में गाके श्रोतागण के कुछ क्षण में ओही स्वप्नलोक में पहुंचा देत रहली। उ अपना स्वर के साथे हमेशा हमनीं के पास अमर रहियें, समय कवनों भी आवे। उनकर स्वर कबो ना लडखड़ाइल, उनके आवाज में उहे ताजगी रहल जवन कवनों बच्चा के आवाज में होला. उ शुद्ध चरित्र अउर निर्मल मन के स्वामिनी रहली। उनकर प्रशंसा आ श्रद्धांजलि में शब्द नइखे मिलत। मृत्यु हमेशा शोक के विषय ना होला। मृत्यु जीवन के पूर्णता ह। लता जी के जीवन जेतना सुन्दर रहल, उनकर मृत्यु भी ओतने हीं सुन्दर भइल। उनके जइसन सुन्दर अउर धार्मिक जीवन विरले के हीं प्राप्त होला। लगभग पांच पीढ़ी उनका के मंत्रमुग्ध हो सुनले बा आ हृदय से सम्मान देले बा।\nउनकर पिता जी जब अपना अंतिम समय में घर के बागडोर उनके हाँथ में थमवले, तब उ तेरह वर्ष के नन्ही जान के कंधे पर छोट-छोट चार बहन-भाई के पालन के जिम्मेवारी रहे। लता जी आपन समस्त जीवन ओ चारू के समर्पित कर देहली। आ अब जब उ गइली ह त उनकर परिवार भारत के सबसे सम्मानित प्रतिष्ठित परिवार में से एक बा। कवनों भी व्यक्ति के जीवन एसे अधिक सफल का होई? लता मंगेशकर के पवित्र शख्सियत के हीं परिणाम रहे कि आजाद भारत के सभ राष्ट्रपति अउर प्रधानमंत्री उनका से आदरभाव से मिलत रहे। उनकर कद देश के कवनों भी नागरिक से बड़ा रहे। देश के पहिला राष्ट्रपति डॉ. राजेन्द्र प्रसाद से लेके मौजूदा राष्ट्रपति रामनाथ कोविंद अउर पहिला प्रधानमंत्री जवाहरलाल नेहरु से लेके नरेन्द्र मोदी से उनकर निजी संबंध रहे। उ जब राज्यसभा सदस्य रहली तब हीं उनके भारत के सर्वोच्च नागरिक सम्मान भारत रत्न से नवाजल गइल रहे। ई बात साल 2001 के ह। उनका पद्म भूषण 1969 में, पद्म विभूषण 1999 में आ दादा साहेब फाल्के पुरस्कार 1989 में मिल गइल रहे। जाहिर बा, उ ये सब पुरस्कार के लेवे खातिर भी राजधानी आवत रहली। लता मंगेशकर 1983 में राजधानी के इंद्रप्रस्थ स्टेडियम में आपन पसंदीदा गीत सुना के दिल्ली के कृतज्ञ कइले रहली। ओ कार्यक्रम के आयोजन भारतीय क्रिकेट कंट्रोल बोर्ड (बीसीसीआई) कइले रहे ताकि कपिल देव के नेतृत्व में वर्ल्ड कप क्रिकेट चैंपियन बनल भारतीय टीम के खिलाड़ी सबके पुरस्कृत कइल जा सके। लता जी इहाँ कार्यक्रम पेश कइला के बदला में एक पइसा भी ना लिहली। ओ कार्यक्रम में उ रहें ना रहें हम महका करेंगे… – ऐ मालिक तेरे बंदे हम… अजीब दास्तां है ये… मेरी आवाज ही पहचान है… आज फिर जीने की तमन्ना है… जइसन आपन अमर गीत सुनवले रहली। येही बीच जब से उनकर राज्यसभा के कार्यकाल 2005 में समाप्त भइल त फिर उ संभवत: एने ना अइली। केतना अद्भुत संयोग बा कि अपना लगभग सत्तर बरिस के गायन कैरियर में लगभग 36 भाषा में हर रस/भाव के 50 हजार से भी अधिक गीत गावे वाली लता जी अपना पहिला आ अंतिम हिन्दी फिल्मी गीत के रूप में भगवान के भजन हीं गवले बाड़ी। ‘ज्योति कलश छलके’ से ‘दाता सुन ले’ तक के यात्रा के सौंदर्य इहे बा कि लताजी ना कबो अपना कर्तव्य से डिगली ना अपना धर्म से! ये महान यात्रा के पूर्ण भइला पर हमनीं के रोम रोम रउआ के प्रणाम कर रहल बा लता जी। हमनीं जेतना चाहीं ये बात पर गर्व कर सकेनीं कि हमनीं अपना जीवनकाल में लता मंगेशकर के देखले सुनले बानीं।\n( लेखक वरिष्ठ संपादक, स्तंभकार अउर पूर्व सांसद हईं।)\nभारत-जापान मैत्री के वास्ते खास बा 2022\nHum BhojpuriaFebruary 15, 20221min2480\nभारत-जापान संबंध खातिर मौजूदा साल 2022 मील के पत्थर बा। दरअसल दूनू देशन के बीच 1950 में ही सकारात्मक राजनयिक संबंध के श्रीगणेश हो गइल रहे। दूनू देशन के भगवान बुद्ध के अलावा शांति, अहिंसा अउर भाईचारा के संदेश ही करीब ले आइल रहे। बौद्ध धर्म के अलावा जापान में गुरुदेव रविन्द्रनाथ टेगौर के भी बहुत सम्मान कइल जाला। एकरा साथ ही टोक्यो यूनिवर्सिटी में हिन्दी के अध्यापन साल 1908 से ही चालू हो गइल रहे। भारत से बाहर सबसे पहिले हिन्दी के टोक्यो यूनिवर्सिटी में ही पढ़ाई चालू भइल रहे। भारत के स्वतन्त्रता संघर्ष के दौरान भी जापान के शाही सेना सुभाष चन्द्र बोस के आजाद हिन्द फौज के सहायता प्रदान कइले रहे। त ये तरे से भारत अउर जापान के कई बिन्दु करीब ले आवेला।\nदरअसल जापान ओ देशन में से नइखे जे कवनों भी व्यापारिक संबंध बनावे में अन्य देश के शोषण करे के संबंध में सोचत होखे। जापान भारत के विगत सत्तर साल के दौरान विभिन्न परियोजना के धन उपलब्ध करावे में खुले हाथ मदद कइले बा। अब जापान के मदद से ही भारत में बुलेट ट्रेन प्रोजेक्ट आ रहल बा। जापान दोसरा देशन के जवना दर पर ऋण देला, ओसे काफी कम दर पर भारत के मुंबई-अहमदाबाद बुलेट ट्रेन परियोजना खातिर जरूरी राशि मुहैया करा रहल बा। ऋण वापसी के मियाद भी 25 बरिस के जगह 50 बरिस राखल गइल बा। आर्थिक दिक्कत से जूझ रहल दिल्ली मेट्रो रेल निगम के चउथा फेज के निर्माण में तेजी ले आवे खातिर जापानी कंपनी जापान इंटरनेशनल को-ऑपरेशन एजेंसी मदद के हाथ बढ़वले बा। ई कंपनी चउथा चरण के ट्रैक के निर्माण के वास्ते आर्थिक मदद देवे खातिर तइयार हो गइल बा। ये बाबत जरूरी प्रक्रिया भी शुरू हो गइल बा। मानल जा रहल बा कि आर्थिक मदद मिलते ही दिल्ली मेट्रो के चउथा चरण के निर्माण कार्य में अउर तेजी आई। कोरोना वायरस संक्रमण के चलते 22 मार्च 2020 से अचानक बंद भइल दिल्ली मेट्रो फेर7सितंबर से शुरू हो गइल, लेकिन ये बीच ओकरा 1500 करोड़ रूपया के आसपास घाटा हो गइल। अइसना में नया प्रोजेक्ट खातिर आर्थिक दिक्कत आवत रहे।\nभारत में जापान के दर्जनों कम्पनी अरबों रुपया के निवेश कइले बा। लेकिन ओ लोग पर केहू कवनों ये तरे के आरोप ना लगा सकल बा, जवना से केहू उनके मंशा पर सवाल खड़ा करत होखे। दिल्ली, मुंबई, गुरुग्राम, नोएडा वगैह में हजारों जापानी नागरिक भारत के विकास में आपन योगदान दे रहल बा। भारत में रहे वाला जापानी नागरिक भारत के उज्जवल भविष्य के ले के बेहद आशावादी बाड़े। ई जापानी होंडा सिएल कार, होंडा मोटरसाइकिल, मारुति, फुजी फोटो फिल्मस, डेंसो सेल्ज लिमिटेड, डाइकिन श्रीराम एयरकंडशिंनिंग, डेंसो इंडिया लिमिटेड समेत लगभग दू दर्जन जापानी कंपनियन के भारत के विभिन्न भाग में स्थित दफ्तरन अउर फैक्ट्रियन में काम करेले। ई लो भगवान बुद्ध के अनुयायी त हइले ह। ई लो भारतभूमि के गौतम बुद्ध के भूमि होखे के कारण ही पूजनीय माने ला। ई लो मानेला कि भगवान बुद्ध के जीवन समाज से अन्याय के दूर करे खातिर समर्पित रहे। उनके करुणा भावना ही उनका के विश्व भर के करोड़न लोगन के हृदय तक पहुँचवलस। ये जापानी लोग में भी भारतीय संस्कार ही बा। ई लोग आदतन मितव्ययी होले। ई लो भी भारतीय के तरह ही संयुक्त परिवार के संस्था के महत्व देलें। अगर कुछ जापानी एक-दोसरा के करीब रहेलें, तब ई लोग कार पूल करके ही दफ्तर गइल पसंद करेलें। त ई कहल जा सकता कि आमतौर पर दूनू देशन के नैतिकता मिलत-जुलत बा।\nनिश्चित रूप से जापान भारत के विशेष मित्र के दर्जा देला। ये संबंध के मजबूती देवे में भगवान गौतम बुद्ध के आशीर्वाद भी बा। एही से जापान भारत से अपना के भावनात्मक स्तर पर करीब पावेला। जापान से भारत में हर साल हजारों के संख्या में बुद्ध धर्म के माने वाले तीर्थयात्री आवेलें। ई लोग सामान्यतः बोधगया-राजगृह-सारनाथ-वाराणसी जालें। बोधगया आवे वाले जापानी पर्यटक सारनाथ भी अवश्य जालें। सारनाथ में गौतम बुद्ध बुद्धत्व प्राप्त कइला के बाद आपन पहिला उपदेश देले रहले। बौद्ध अनुयायियन के गौतम बुद्ध के जन्मस्थली भारत के ले के आकर्षण स्वाभाविक बा।\nबोधगया-राजगीर-नालंदा सर्किट देश के सबसे खासमखास पर्यटन स्थलन में मानल जाला। राजधानी के इंद्रप्रस्थ पार्क में स्थित विश्व शांति स्तूप के व्यवस्था करेली कात्सू सान। उ मूलतः जापानी हई। उ सन 1956 में ही भारत आ गइल रहली, भारत अउर बुद्ध धर्म के करीब से जाने के इरादे से। एक बार भारत अइला के बाद इहाँ पर उनकर मन ये तरह से लागल कि फेर ऊ इहाँ पर बसे के ही निर्णय ले लिहली। उ भारत के संसार के आध्यात्मिक विश्व गुरु माने ली। कात्सू जी धारा प्रवाह हिन्दी बोले ली। ऊ हिन्दी प्रसिद्ध साहित्यकार काका साहेब कालेकर जी से सीखले रहली। उ राजधानी में सरकार के तरफ से होखे वाला सर्वधर्म प्रार्थना सभा के बीतल दशकन से एक स्थायी अंग बाड़ी। आगामी 30 जनवरी के गांधी जी के बलिदान दिवस पर राजघाट में होखे वाला प्रार्थना सभा में भी ऊ भाग लिहें। उ कहेली कि भारत- जापान मैत्री अटूट बा, काहे कि एकर आधार भगवान बुद्ध बाड़ें जे भारत से बाड़ें।\nभारत-जापान संबंध पर बात करत चीनी दृष्टिकोण के नजरअंदाज नइखे कइल जा सकत। जापान के उपप्रधानमंत्री के तौर पर तारो असो 2006 में भारत के दौरा पर आइल रहले। ओ समय उ कहले रहले, अतीत के 1500 साल से भी ज़्यादा समय से इतिहास के अइसन कवनों वाक़या नइखे जब चीन के साथे हमनीं के संबंध ठीकठाक रहल होखे। ये बीचे, भारत अउर चीन के संबंध भी कतई मौत्रीपूर्ण नइखे मानल जा सकत। चीन भारत के बहुत बड़हन हजारन एकड़ जमीन पर कब्जा जमवले बा। भारत-चीन के बीच सीमा विवाद हल होखे के नाम ही नइखे ले रहल, काहे कि, चीन के नीति कभी पारदर्शी रहले नइखे। उ भारत के शत्रु पाकिस्तान के परम मित्र भी ह। त भारत-जापान के चीन के ले के स्थिति भी लगभग एके बा। एसे दूनू देशन के चीन के भी हर स्तर पर मुकाबला करे के होई।\n(लेखक वरिष्ठ संपादक, स्तंभकार अउर पूर्व सांसद हईं। )\nबिहारी के मौत पर चुप्पी\nHum BhojpuriaDecember 10, 20211min2690\nकश्मीर के वादी फिर से मासूमन के खून से लाल हो रहल बा। उहाँ पर धरतीपुत्र कश्मीरी केमिस्ट माखन लाल बिंद्रा से लेके बिहार के भागलपुर से काम के खोज में गइल गरीब वीरेन्द्र पासवान अउर दू अध्यापकन के गोली से भून दिहल गइल। पासवान के अलावा, सभ के मारल गइला पर त पूरा देश में शोक व्यक्त कइल जा रहा बा, पर पासवान के मौत पर उनका घरवालन भा कुछ अपना लोग के अलावा केहू सामने ना आइल। बिहार के भागलपुर के रहे वाला पासवान आतंकियन के गोली के शिकार हो गइलन। वीरेंद्र पासवान के अंतिम संस्कार झेलम किनारे दूधगंगा श्मशान घाट पर कर देहल गइल। श्रीनगर के मेयर जुनैद अजीम मट्टू के ये संवेदनहीन बयान के पढ़ीं जेमे उ कह रहल बाड़ें कि हम भागलपुर में ना, इहवें श्रीनगर में उनका (पासवान) भाई आ अन्य परिजन के पास सांत्वना व्यक्त करे जाएम।\nकेतना महान काम कर रहल बाड़े मट्टू साहब। ई सब बोलत में उनके जमीर उनका के रोकलस तक ना। उ पासवान के श्रीनगर में रहे वाला संबंधी लोग से मिले के वादा करत रहले, जे शायद ही श्रीनगर में ढूढ़ला से मिलिहेंI पासवान के घरवालन के मुआवजा के तौर पर सवा लाख रुपया के अनुग्रह राशि प्रदान कर देहल गइल बा। भागलपुर के रहे वाला वीरेंद्र पासवान अक्सर गर्मी के दौरान कश्मीर में रोजी रोटी कमाये आवत रहलन। उ श्रीनगर के मदीनसाहब, लालबाजार इलाके में ठेला पर स्वादिष्ट गोल गप्पा बनाके बेंचत रहले। उनका हत्या के जिम्मेदारी इस्लामिक स्टेट आफ जम्मू कश्मीर नामक संगठन लेले बा। लेकिन, कवनों मानवाधिकार संगठन या कांग्रेस, आप, सपा, बसपा जइसन कवनों दल अब तक मांग नइखे कइले कि पासवान के घर के कवनों सदस्य के सरकारी नौकरी देहल जाय। या उनका के भी लखीमपुर खीरी के दंगाइयन के तरह पचासों लाख के सौगात देहल जायI का आतंकियन के हाथे मारल गइल पासवान के परिवार के सिर्फ सवा लाख रुपया के राशि देहल हीं पर्याप्त बा?\nकड़वी सच्चाई त ई बा कि देश के कवनों भी भाग में बिहार के नागरिक के मारल गइला या अपमानित कइल गइला पर कवनों खास प्रतिक्रिया ना होला। अफसोस कि ई ना देखल जाला कि बिहारी जहाँ भी जाला उहाँ पर उ पूरा मेहनत से जी-जान लगाके काम करेला। रउआ जम्मू-कश्मीर या अब केन्द्र शासित प्रदेश हो गइल लद्दाख के भी एक चक्कर लगा लीं। रउआ दूर-दराज के इलाकन में अंडमन से लक्षद्वीप, हिमाचल से अरुणाचल तक बिहारी मजदूर निर्माण कार्य में लागल मिलिहें। लेह-करगिल मार्ग पर सड़क अउर दोसरा निर्माणाधीन परियोजनन में बिहारी सख्त विपरीत जलवायु में भी काम करत मिलिहें। कुछ समय पहिले हमरा कुछ मित्रन के लेह जाये के अवसर मिलल रहे। उहाँ पर आम गर्मी के मौसम में भी काफी ठंड रहे। उहाँ तापमान 12 डिग्री के आसपास ही दिन में भी रहत रहे। सुबह-शाम त पूछीं मत ! दिन में भी जैकेट या स्वेटर पहिनल जरूरी बा। एह कठिन हालात में भी रउआ अनेक बिहारी गुरुद्वारा पत्थर साहब के आसपास मिल जइहें। उनका चेहरा पर उत्साह भरल रहेला। उ पराया जगहन के भी अपना ही माने लागेला। गुरुद्वारा पत्थर साहब के बहुत महान मानल जाला, काहे कि इहाँ बाबा नानक आइल रहीं।\nरउआ लेह आ एकरा आसपास के होटलन आ बाजारन में भी बहुत से बिहारी मेहनत मशक्कत करत देखाई दे जइहें। ई लोग सुबह से लेके देर शाम तक काम करत रहलें। ये निर्दोष सब पर हमला कइला के का मतलब बा। ये सबके या दोसरा मासूम लोगन के उ मार रहल बाड़ें, जे अपना के कवनों इस्लामिक संगठन के सदस्य बतावेलें। अब जरा देखीं कि कश्मीर में ताजा घटना सब के बाद कवनों भी मुस्लिम नेता या मानवाधिकार संगठन या कश्मीरियत के बात करे वाला राजनेता तेजी से बढ़त हिंसक वारदातन के निंदा ना कइलस। ई सब लोग भी ई अच्छा तरह समझ लेव कि सिर्फ ई कहला से त बात ना बनी कि इस्लाम भी अमन के हीं मजहब ह। ई त इनका सिद्ध करे के होई I इनका अपना मजहब के कठमुल्लन से दू-दू हाथ करे के होई।\nबहरहाल, वीरेंद्र पासवान त कश्मीर में भी बिहार से रोजी रोटी कमाये हीं आइल रहलें। ऊ गरीब केहू के का बिगड़ले रहले। जब गोलियन से छलनी वीरेन्द्र पासवान के शव मिलल त उनक मुँह पर मास्क तक लागल रहे। अपना घर से हजारन किलोमीटर दूर कश्मीर रोजी रोटी के तलाश में गइल पासवान के शरीर में कोरोना त जा ना पवलस, पर आतंकियन के बुलेट शरीर के छलनी कर देहलस। पासवान परिवार, लालू यादव के परिवार या केहू के भी एतना फुर्सत नइखे कि उ उनका मौत के निंदा भर हीं कर देव। कवनों दलित नेता, कवनों बुद्धिजीवी या ह्यूमन राईट वाला आगे ना आइल। ई कवनों पहिला बार नइखे भइल जब अपनहीं देश में कवनों गरीब बिहारी के साथ अइसन घटना भइल होखे। कुछ साल पहिले मणिपुर में भी बिहारियन के साथे मारपीट के घटना बढ़ल रहे। ओ लोग के मारल देश के संघीय ढांचा के ललकरला के समान बा। ई स्थिति हर हालत में रुके के हीं चाहीं। एकरा के ना रोकल गइल त देश बिखराव के तरफ हीं बढ़ीं।\nएही तरे से बिहारियन पर देश के अलग-अलग भाग में हमला होत रहल बा। अगर बात असम के करीं त उहाँ पर ये हमलन के पीछे उल्फा आतंकवादियन के भूमिका होला। दरअसल जब भी उल्फा के केंद्र के सामने आपन ताकत देखावे के होला, उ निर्दोष हिंदी भाषी (बिहार या यूपी वालन) के हीं निशाना बनावे लागेला। पूर्वोत्तर के दू राज्यन क्रमश: असम आ मणिपुर में हिन्दी भाषियन के कई वर्ष से मारल जात रहल बा। ई हिन्दी भाषी पूर्वोत्तर में सदियन से बसल बाड़ें। असम आ मणिपुर में हिन्दी भाषियन के आबादी लाखन में बा। ई लोग असमिया तथा मणिपुरी हीं बोलेला। ई लोग पूरे तरह से ओइजा के ही हो गइल बा। बस एक तरह से इनके अपने पुऱखन के राज्यन से भावनात्मक संबंध भर हीं बँचल बा।\nदिल्ली में अपना मुख्यमंत्रित्वकाल के दौरान स्वर्गीय शीला दीक्षित भी एक बार राजधानी के समस्यन खातिर उत्तर प्रदेश आ बिहार से आके बसेवाले लोगन के ज़िम्मेदार ठहरा देले रहली। ई बात 2007 के ह जब शीला दीक्षित कहले रहली कि दिल्ली एगो संपन्न राज्य बा आ इहाँ जीवनयापन खातिर बिहार आ उत्तर प्रदेश से बड़ संख्या में लोग आवेला आ इहवें बस जाला। ये कारण से इहाँ के मूलभूत सुविधा के उपलब्ध करावल कठिन हो रहल बा। सवाल ई बा कि का बिहारी देश के कवनों भी भाग में रहे-कमाये खातिर स्वतंत्र नइखे? अब अइसनके बात केजरीवाल भी करें लागल बाड़ेI\nबिहार के रउआ देश के ज्ञान के केन्द्र चाहे राजधानी मान सकेनीं। महावीर, बुद्ध अउर चार प्रथम शंकराचार्य लोग में एक (मंडन मिश्र) अउर भारत के प्रथम राष्ट्रपति देशरत्न डॉ. राजेन्द्र प्रसाद तक के बिहार देहले बा। ज्ञान प्राप्त करे के जिजीविषा हरेक बिहारी में सदैव बनल रहेला। बिहारी खातिर भारत एक पत्रिव शब्द ह। उ सारा भारत के हीं मानेला। उ मधु लिमये, आचार्य कृपलानी से लेके जार्ज फर्नाडींज के आपन नेता मानत रहल बा अउर बिहार से लोकसभा में भेजत रहल बा। का बिहारी के भारत के कवनों भी भाग में ये तरह से मारल-पीटल जाई?\n(लेखक वरिष्ठ संपादक, स्तंभकार अउर पूर्व सांसद हईंI )\nओलंपिक हॉकी में जुनून के जीत\nHum BhojpuriaOctober 22, 20211min4190\nभारत के महिला आ पुरुष हॉकी टीम के टोक्यो ओलंपिक खेल में चमत्कारी प्रदर्शन पर सारा देश गर्व महसूस कर रहल बा I भारत के हॉकी प्रेमी के आँख एतना शानदार प्रदर्शन देखे खातिर तरस गइल रहे। पर तनी देखीं कि पुरुष अउर महिला हॉकी टीम के अधिकतर खेलाड़ी जेकर संबंध देश के छोट-छोट शहर, कस्बा आ गाँव से रहे ई कमाल कर दिखवलस। जेकरा पास खेल के आधारभूत ढांचा तक नसीब नइखे उहे खिलाड़ी अपना दुनू हॉकी टीम में लाजवाब खेल देखा रहल बा। ई खिलाड़ी लोग हरियाणा के शाहबाद मारकंडा, उत्तराखंड के हरिद्वार, झारखंड के खूंटी, पंजाब के अमृतसर के गांव अउर दूसर अनाम जगह से संबंध रखे ला लो। पर एह लोग में जीत आ आगे बढ़े के जज्बा सच में अदभुत बा।\nभारत के महिला हॉकी टीम दुनिया में अभी तक नौंवी रैंकिंग पर बा। उ क्वार्टर फाइनल में दुनिया के नंबर एक रैकिंग टीम आस्ट्रेलिया के हरा दिहलस। अमृतसर के पास के एक गांव मिद्दी कलां के बेटी गुरुजीत कौर भारत खातिर विजयी गोल दगली। उ एक बहुत छोट किसान के बेटी हई। लेकिन अब त उनका के सारा देश जानता। एक के बाद एक चमत्कार कर रहल भारतीय हॉकी टीम के कप्तान रानी रामपाल हरियाणा के कुरुक्षेत्र के छोट से कस्बा शाहबाद मारकंडा से संबंध रखेली। उनकर पिता दिहाड़ी मजदूर रहलन। रानी के पिता रामपाल जी हमरा के एक बार बतावत रहलन कि जब रानी हॉकी खेलल शुरू कइली त उनका से शाहबाद मारकंडा में बहुत से लोग कहे लागल कि, “रानी छोटहन पैंट पहिर के हॉकी खेले खातिर जाली। तोहार माली हालत खराब बा। कइसे उनका खातिर हॉकी के किट वगैरह दिलवा पइबs। सवाल वाजिब रहे। हालांकि ई हमरा अंदर एक अलग तरह के जज्बा पैदा कर दिहलस संघर्ष करे के। हम रानी खातिर जवन भी कर सकत रहनी उ कइनीं।” रानी के 2010 के जूनियर वर्ल्ड कप हॉकी चैंपियनशिप में सबसे बेहतरीन खिलाड़ी के सम्मान मिलल रहे। ऊ तब से ही भारत के हॉकी टीम खातिर खेल रहल बाड़ी।\nआख़िरकार, केतना लोग वंदना कटारिया के नाम भारत के दक्षिण अफ्रीका पर विजय से पहिले सुनले रहल। ओह पूल ए के मैच में उ तीन गोल दगले रहली। एह तरह से ऊ भारत के पहिला महिला हॉकी खिलाड़ी बन गइली जे ओलंपिक में एक मैच में तीन गोल कइल। हरिद्दार से कुछ दूर स्थित रोशनाबाद कस्बे के वंदना के पिता तमाम अवरोधन के बावजूद उनका के हॉकी खेले खातिर प्रेरित कइले। वंदना के हॉकी सेंस गजब के बा। पिता भेल के फैक्टरी में मामूली सा नौकरी करत रहले। वंदना के ‘डी’ के भीतर निशाना अचूक ही रहेला।\nउ भारत के तरफ से लगातार खेल रहल बाड़ी। लेकिन, एह कीर्तिमानन के बीच वंदना के गरीबी अउर अभाव के सामना त करहीं के पड़ल\nदरअसल, भारत के महिला हॉकी खिलाड़ी सबके कथा, परी कथा जइसन नइखे। एमे अभाव, गरीबी अउर समाज के विरोध आ आलोचना भी शामिल बा। एमे से अधिकतर के पास बचपन में खेले खातिर ना त जूता रहे आ ना हॉकी किट। अगर ई लोग शिखर पर पहुँचल आ अपना देश के सम्मान दिलववलस त एकरा खातिर इनकर खेल के प्रति जुनून आ कुछ करे के जिद ही त रहे। अगर बात भारत के पुरुष हॉकी टीम के करीं त ओकर अधिकतर खिलाड़ी भी अति सामान्य परिवार से बाड़ें। ये भारतीय टीम में कवनों भी खिलाड़ी दिल्ली, मुंबई, कोलकाता या कवनों भी बड़ा महानगर या संपन्न परिवार से नइखे। महानगरन में त खेल के विकास पर लगातार निवेश होत रहल बा। पर ये शहरन से कवनों खिलाड़ी सामने नइखे आवत। अगर दिल्ली के बात करीं त इहाँ पर दादा ध्यानचंद नेशनल स्टेडियम से लेके शिवाजी स्टेडियम तक हॉकी के विश्व स्तरीय स्टेडियम बा। एमे एस्ट्रो टर्फ वगैरह के सारी सुविधा बा। पर भारतीय हॉकी टीम में एक भी दिल्ली के खिलाड़ी नइखे। इहे दिल्ली पूर्व में हरबिंदर सिंह, मोहिन्दर लाल, जोगिन्दर सिंह (सब 1964 के टोक्यो ओलंपिक विजयी टीम के खिलाड़ी), एम.के. कौशिक (1980 के गोल्ड मेडल विजयी टीम के सदस्य), आर.एस.जेंटल जइसन खिलाड़ी निकलले बा। पता ना अब का हो गइल बा दिल्ली के युवा लोग के I\nआर.एस.जेंटल 1948 (हेलसिंकी),1952 (लंदन) अउर 1956 (मेलबर्न) में भारतीय हॉकी टीम के मेंबर रहलें। उ आपन शुरुआती हॉकी कश्मीरी गेट में खेललन। उ कमाल के फुल बैक रहलन। उ 1956 के मेलबर्न ओलंपिक खेल में टीम के कप्तान भी रहलें। उनहीं के फील्ड गोल के बदौलत भारत पाकिस्तान के फाइनल में शिकस्त दिहलस। जेंटल बेहद रफ-टफ खिलाड़ी रहलन। विरोधी टीम के खिलाड़ियन के कई बार धक्का मारत आगे बढ़त रहलें। एही से कई बार उनका के खिलाड़ी कहत रहले “प्लीज, बी जेंटल”। एही से उनकर नाम ही जेंटल हो गइल।\nकुल मिला के ई बात त समझ ही लेवे के चाहीं कि अब बडहन सफलता बड़ शहरन के बपौती ना रहल। बड़ शहरन में बड़ स्टेडियम अउर दोसर आधुनिक सुविधा त जरूर बा, पर जज्बा छोटे शहर आ गाँव वालन में भी कम ना होला। ई लोग अवरोधन के पार करके सफल हो रहल बा लो। ये लोग में अर्जुन दृष्टि बा। ई जवन भी करेला लो, ओमे आपन पूरा ताकत झोंक देला लोग। ई लो सोशल मीडिया पर आ पार्टिन में बिजी ना रहेला। नया भारत में सफलता के स्वाद सभ राज्यन के छोट शहरन के बच्चन के भी अच्छा तरह लाग गइल बा। मेरठ, देवास, आजमगढ़, खूंटी, सिमडेगा आ दूसर शहरन में बच्चन के खेल के मैदान में अभ्यास करत देखल जा सकेला। अगर इहाँ पर छोट शहरन से संबंध रखे वाला बच्चन के अभिभावक के कुर्बानी के बात ना होई त बात अधूरे रह जाई। जब सारा समाज ई मानता कि क्रिकेट के अलावा कवनों खेल में करियर नइखे फिर भी कुछ माता-पिता अपना बच्चन खातिर तमाम तरह से संघर्ष करते रहेला लो।\nएक बात अवश्य कहेम कि सफलता खातिर सुविधा जरूरी बा, पर खेलन में या जीवन के कवनो भी क्षेत्र में सफलता खातिर जुनूनी भइल कहीं ज्यादा अनिवार्य बा। कुछ लोग ई कह देला कि धनी परिवार के बच्चा खेल में आगे नइखे जा सकत। ऊ लोग मेहनत करे से बचे ला। इहो सरासर गलत सोच बा। मत भूलीं कि भारत के पहिलका ओलंपिक के गोल्ड मेडल शूटिंग में अभिनव बिन्द्रा ही दिलववले रहले। उ खासे धनी परिवार से संबंध रखेलन। उनकर पिता उनका के अनेक सुविधा दिहलन आ अभिनव मेहनत करके अपना के साबित कर दिहलन। सफलता खातिर पहिला शर्त ई बा कि खिलाड़ी में जीते के इच्छा शक्ति होखे।\n(लेखक वरिष्ठ संपादक, स्तंभकार अउर पूर्व सांसद हईं)\nहर दिन साख गँवावत राहुल गांधी\nHum BhojpuriaSeptember 27, 20211min3320\nराहुल गांधी के राजनीति में अइले काफी समय हो गइल बा। कहे खातिर त उ अपना के जन्मजात राजनीतिज्ञ आ नेता मानेलें। पर ऊ वोह तरे से परिपक्व अभी भी नइखन भइल जइसे उनका से देश अपेक्षा करत रहे। ऊ 2004 से ही लोकसभा के सदस्य बाड़न। उनका सियासत में भारतीय जनता पार्टी के नेता लोग से इस्तीफा मांगल बेहद अहम बा। उनका लागेला कि केहू इस्तीफा दे या ना दे, उनका त इस्तीफा माँगते रहे के चाहीं। उ आत्म मुग्ध भी हो गइल बाड़ें। उनका गलतफहमी हो गइल बा कि ऊ कोरोना वैक्सीन के लाभ-हानि से लेके शेयर बाजार तक के उठा पटक के गहराई से जानेलें। राहुल गांधी हाल ही में गृहमंत्री अमित शाह से भी इस्तीफा मांग लिहलें। पेगासस मामला में कांग्रेस के पूर्व अध्यक्ष राहुल गांधी गृहमंत्री के इस्तीफा मांगत कहले कि उनकर फोन टेप कइल गइल बा। एसे गृहमंत्री अमित शाह के इस्तीफा देवे के चाहीं। अब बताईं भला कि संचार मंत्रालय के मामला में गृह मंत्री के का सरोकार?\nअब ओ दिन के बात कइल जाय जब राफेल सौदा के लेके कांग्रेस हंगामा मचावत रहे। तब राहुल गांधी राफेल सौदा में कथित घोटाला के लेके प्रधानमंत्री नरेंद्र मोदी पर हमला बोलत हर रोज उनका से इस्तीफा के मांग करत रहले। राहुल गांधी हिंदुस्तान एयरोनॉटिक्स लिमिटेड (एचएएल) के एक लाख करोड़ रुपए के सरकारी ऑर्डर देवे के मामला में रक्षा मंत्री निर्मला सीतारमण से भी इस्तीफा मांग चुकल बाड़े। अपने सभन के इयाद होई कि सरकार कहले रहे कि एचएएल के एक लाख करोड़ रुपए के ऑर्डर दिहल गइल। ये पर राहुल गांधी, रक्षामंत्री पर झूठ बोले के आरोप जड़ देले रहलें। राहुल गांधी कहले रहले कि रक्षामंत्री सदन में अपना बयान के समर्थन में दस्तावेज पेश करस चाहे इस्तीफा देस। अब साल 2015 में चलल जाय। तब राहुल गांधी ललित मोदी मामला में ओह समय के देश के विदेश मंत्री सुषमा स्वराज के इस्तीफा के मांग कइल शुरू क देले रहले। राहुल गांधी, सुषमा स्वराज पर बयान देत मीडिया से कहले कि सुषमा स्वराज “क्रिमिनल एक्ट कइले रहली” अउर क्रिमिनल एक्ट करे वाला के सीधे जेल भेजे के चाहीं। हालांकि तब भाजपा उनका पर पलटवार करत बोलल कि राहुल गांधी के साथे दिक्कत इहे बा कि ऊ अपना के हर विषय के जानकार समझे लागल बाड़े। एकरा बाद उ कुछ समय तक चुप हो गइल रहले। लेकिन एकाध सप्ताह के बाद ही फेर चालू हो गइले I\nवास्तव में ई कवनों भी इंसान खातिर बहुत गंभीर स्थिति ह कि ऊ अपना के सर्वज्ञानी माने लागेला। राहुल गांधी कोरोना महामारी से लेके राफेल डील आ दोसर तमाम मुद्दन पर बोलते रहल बाड़े। कोरोना के चेन के तूरे खातिर जब प्रधानमंत्री मोदी देश में लॉकडाउन लगावे के आह्वान कइले त राहुल गांधी कहत रहले कि एह कदम से देश के भारी क्षति होई। ऊ एह बात पर भी संदेह जतावत रहले कि उनका शक बा कि कोवैक्सीन कोरोना से लड़े में मददगार साबित होई कि ना। उनका लागल रहे कि वैक्सीन के खरीद अउर वितरण में उनका से बेहतर रणनीतिकार केहू देश में नइखे। ऊ 8 अप्रैल 2021 के प्रधानमंत्री मोदी के एगो पत्र लिख के कहsतारे -राज्यन खातिर वैक्सीन के खरीद में हमरा से राय ना लिहल गइल। उ ओही पत्र में सरकार से वैक्सीन के खरीद अउर वितरण में राज्यन के अधिक सक्रिय भूमिका के मांग कर रहल बाड़े। लेकिन राहुल गांधी के माई अउर कांग्रेस के अध्यक्ष सोनिया गांधी विपक्ष के 11 अन्य नेता लोग के साथ मिल के सरकार से मांग करsतारी कि केन्द्र सरकार राज्य सरकारन खातिर भी वैक्सीन के खरीद करे।\nराहुल गांधी के बयान से इहे लागsता कि उनका शेयर बाजार के दूर-दूर तक कवनों समझ नइखे। ऊ तब खुश नइखन होत जब आपन शेयर बाजार3खरब रुपया (3 ट्रिलियन डॉलर) के आंकड़ा पार कर लेता। कवनों दोसर नेता होइत त एपर ट्वीट क के कहित कि भारत में इक्विटी संस्कृति पैर जमा रहल बा। ई सामान्य सा बात बा जब कोरपोरेट जगत इक्विटी के माध्यम से धन इकठ्ठा करे लागेला त ओकर बैंकन पर निभर्रता घट जाला। पूरी दुनिया में शेयर बाजार के निवेशक कवनों कंपनी के शेयर खरीदे से पहिले ओ कंपनी के पूर्व के प्रदर्शन आ भविष्य़ के संभावना के आकलन करेला। अब ऊ दिन ना रहल जब कवनों कंपनी के बेहतर बिक्री के आधार पर ओके श्रेष्ठ मान लिहल जात रहे। अब ओही कंपनी के बेहतर मानल जाला जेकर शेयरन के स्टॉक मार्केट में भरपूर मांग होला। पर कांग्रेस के नेता राहुल गांधी के शेयर बाजार में उछाल में सिर्फ बुराई ही नजर आवेला। राहुल गांधी के निशाना पर रिलायंस इंडस्ट्रीज लिमिटेड (आरआईएल) लगातार रहेला। ऊ एकरा शेयर के उछाल से बहुत दुखी हो जाले। उनका बुझाला कि कवनों कंपनी के शेयरन में उछाल तब होला जब ओके सरकार के तरफ से प्रत्यक्ष या परोक्ष रूप से मदद मिलत रहेला। अब उनका के के बताओ कि जब कवनों सूचीबद्ध कंपनी के शेयरन में उछाल आवेला त ओकर लाभ त सब अंशधारक लोग के मिलेला। ओकरा से खाली प्रमोटर के ही चांदी ना होला। ओमे एलआईसी अउर सरकारी बैंकन के म्युच्युअल फंड भी शामिल रहेला।\nराहुल गांधी के ई पता नइखे कि पिछला एक साल में इंडियन आयल कोरपोरेशन लिमिटेड (आईओसी) के शेयर 86 रुपया से 110 रुपया तक पहुंच गइल रहे। एही तरे स्टेट बैंक के शेयर भी 185 रुपया से 420 रुपया हो गइल बा। राहुल गांधी, कांग्रेस आ देश हित में होई कि उ थोड़ा ही सही पर पढ़स-लिखस भी। ऊ लोग सरकार के जन विरोधी नीतियन के कस के विरोध करो, सड़क पर उतरो आ जेल यात्रा भी करो। एगो विपक्षी नेता से ई त अपेक्षित होइबे करेला। पर ऊ त लगातार सरकार के कवनों मंत्री के इस्तीफा मांगत रहेले। उनका कवनों सलाहकार के चाहीं कि उ उनका के समझावे कि उनका चाहला से केहू भी इस्तीफा ना दी। हँ, अगर उ लोग पढ़ के लिख के सरकार के घेरी आ कवनों तर्कसंगत बात करिहें त उनकर सुनल जाई। उनकर देश के जनता के बीच साख भी बनी। फिलहाल त उनके बयान अउर भाषण के पढ़-सुन के निराशा ही होला। डर भी लागेला कि का उ कबो धीर-गंभीर होइहें, हो सकिहें आकि अपना बाल्यावस्था में ही रह के बाल सुलभ विनोद करत रहिहें?\n( लेखक वरिष्ठ संपादक, स्तंभकार अउर पूर्व सांसद हईं। )\nब्रिक्स के कमजोर करत चीन\nHum BhojpuriaJuly 8, 20211min6840\nई साफ बा कि ब्रिक्स जइसन मंच एही खातिर बनले बा ताकि एह में शामिल देश एक-दोसरा के साथे सहयोग करे। ई लोग आपस में जुड़ेला भी एही खातिर काहेकि ये लोग में विभिन्न मसलन पर आपसी सहमति होला, चाहे एकरा खातिर सदिच्छा बनल रहेला। पर कोरोना काल के दौरान देखे में आ रहल बा कि ब्रिक्स देशन के एकमात्र सदस्य चीन अन्य सहयोगी देशन से, खासतौर पर भारत आ ब्राजील के कोरोना से लड़े में कतई साथ नइखे देत। ये दूनू देशन में कोरोना के कारण भारी नुकसान भी हो रहल बा। पिछले साल नवंबर में ब्रिक्स सम्मेलन में चीनी राष्ट्रपति जिनपिंग कहले रहलन कि कोरोना संक्रमण पूरा विश्व में काफी तेजी से फइल रहल बा। कोरोना संक्रमण के इलाज खातिर चीनी कम्पनी अपना रूसी भागीदारन के साथ काम कर रहल बा। ओही जा उ दक्षिण अफ्रीका अउर भारत के साथ सहयोग करे खातिर भी तैयार बा। का चीन के एतना भर कह देहला से काम हो जाई?\nजिनपिंग त ये समय में भी भारत के साथ सीमा पर लड़े के मूड में देखाई देत रहले। एही से उनकर ई कहल कि उनकर देश भारत से सहयोग खातिर तैयार बा समझ से परे बा। उनका अपना देश में उनका दावा के अनुसार कोरोना के संकट खत्म सा हो चुकल बा। उहाँ जिंदगी अब सामान्य हो रहल बा। तब उ पूरा विश्व के या कम से कम ब्रिक्स के सदस्य देशन के ई काहे नइखन बतावत कि कोरोना पर कवना तरे से काबू पावल जा सकेला? का चीन के ई देखाई नइखे देत कि भारत ये समय कवना घोर संकट से गुजर रहल बा? एकरा बावजूद उनका तरफ से भारत के कवनों मदद नइखे मिलत, ई साबित कर रहल बा कि उ ब्रिक्स आंदोलन के मजबूत करे के प्रति गंभीर नइखन। उ ब्रिक्स के एक अन्य सदस्य देश रूस से ही कुछ सीख ले लितन। रूस में बनल वैक्सीन के पहिलका खेप (डेढ़ लाख डोज) भारत पहुंच चुकल रहे। दोसर खेप भी जल्दी ही पहुंच जाई। रशियन डायरेक्ट इनवेस्टमेंट फंड भारत में ये वैक्सीन के उपलब्ध करावे खातिर डॉ रेड्डीज लैबोरेटरीज से हाथ मिलवले बा। स्पूतनिक वी टीका के दुनियाभर के 50 से ज्यादा देश अप्रूवल दे चुकल बा।\nब्रिक्स के संबंध में कहल जाला कि ई उभरत अर्थव्यवस्था के संघ ह। एह में ब्राज़ील, रूस, भारत, चीन और दक्षिण अफ्रीका बा। ब्रिक्स के स्थापना 2009 में भइल रहे। एके 2010 में दक्षिण अफ्रीका में शामिल कइला गइला के वजह से पहिले “ब्रिक” ही कहल जात रहे। रूस के छोड़ के ब्रिक्स के सभी सदस्य विकासशील या नव औद्योगीकृत देश ही बाड़े जेकर अर्थव्यवस्था विश्व भर में आज के दिन सबसे तेजी से बढ़ रहल बा। दुनिया के 40 फीसद से अधिक आबादी ब्रिक्स देशन में ही रहेला। कहे खातिर त ब्रिक्स के सदस्य देश वित्त, व्यापार, स्वास्थ्य, विज्ञान अउर प्रौद्योगिकी, शिक्षा, कृषि, संचार, श्रम आदि मसलन पर परस्पर सहयोग के वादा करत रहल बा। पर चीन भारत के साथ हमेशा दुश्मन जइसन व्यवहार करत रहल बा। ई बात कोरोना काल के समय त अउर शीशा के तरह साफ हो गइल बा।\nकोरोना के दूसरा लहर में अचानक संक्रमण के मामला में बढ़ोतरी से भारत स्वास्थ्य व्यवस्था के मोर्चा पर जूझ रहल बा। ये जानलेवा बीमारी से निपटे खातिर भारत के चीन कतई साथ नइखे देले। हालांकि भारत आजकल भी ओकरा से काफी सामान आयात कर रहल बा। उदाहरण के रूप में भारतीय कम्पनियन के द्वारा चीनी विनिर्माता सब से खरीदे जाये वाली ऑक्सीजन कंसंट्रेटर जइसन कुछ कोविड-19 मेडिकल सप्लाई महंगा हो गइल बा। हांगकांग में भारत के महावाणिज्य दूत प्रियंका चौहान हाल में चीन से मेडिकल सप्लाई के कीमत में बढ़ोतरी रोके खातिर कहले रहली। भारत से ऑक्सीजन कंसंट्रेटर के मांग कुछ ही समय में कई गुना बढ़ गइल बा।\nकेहू माने भा ना माने, पर चीन एक नंबर के घटिया देश बा। चीन के आतंकवाद के मसला पर भी रवैया कभी साफ ना रहल। उ हर मामला पर पाकिस्तान के साथ देत रहल बा। चीन कहले रहे, आतंकवाद सब देशन खातिर एक आम चुनौती बा। पाकिस्तान आतंकवाद के खिलाफ अपना आजादी के लड़ाई में जबरदस्त प्रयास आ बलिदान कइले बा। एकरा खातिर अंतरराष्ट्रीय समुदाय के ओकर सम्मान करे के चाहीं अउर पहचान भी करे के चाहीं। जब समूचा विश्व बिरादरी पाकिस्तान पर आतंकवाद के ले के सख्त कदम उठावे खातिर दबाव बनावेला, तब दुष्ट चीन पाकिस्तान के बेशर्मी से बचावे में लाग जाला।\nबेशक, ब्रिक्स दुनिया से कोरोना से बचाव आ आतंकवाद के खत्म करे के स्तर पर एक लमहर मुहिम चला सकत रहे। पर अभी तक ओकर कदम ये लिहाज से तेज रफ्तार से नइखे बढ़ल। ई दुखद बा कि संसार के एतना महत्वपूर्ण संगठन एह सवालन पर कमजोर हीं रहल। लेकिन, ई कहे के होई कि चीन से लोहा लेवे में आस्ट्रेलिया मर्दानगी देखाके आगे रहल। एही खातिर चीन आस्ट्रेलिया से व्यापारिक समझौतन पर चल रहल सब गतिविधियन पर अनिश्चितकाल खातिर रोक लगा देले बा। बीजिंग आस्ट्रेलिया से कोयला, आयरन, गेहूं, वाइन सहित केतने सामान के आयात के भी फिलहाल बंद कर देले बा। सवाल ई बा कि ब्रिक्स के बाकी देश चीन से काहे ना पूछेला कि उ कोरोना काल में अपना सहयोगी देशन के साथ काहे नइखे खड़ा? उ ब्रिक्स के साथी देशन के हित चाहsता कि ना?\nखैर, ई कष्टकारी समय भारत खातिर अब एगो अवसर बन सकsता। भारत खातिर दुनिया के मैन्यूफैक्चरिंग हब बने के अवसर बा। भारत चाहे त चीन के खिलाफ दुनिया भर में फइलल नफरत के इस्तेमाल अपना खातिर एक बड़हन आर्थिक अवसर के रूप में कर सकsता। भारत के ये अवसर के कदापि छोड़े के ना चाहीं। ई संभव होई जब हम दुनिया भर के कंपनियन के अपना इहाँ निवेश खातिर सम्मानपूर्वक बुलायेम। हमनीं के सरकारी विभागन में फैलल भ्रष्टाचार अउर लालफीताशाही खत्म होई। केन्द्र आ राज्य सरकारन के ये दिशा में कठोर फैसला लेवे के होई। कोरोना काल के बाद से चीन में काम करे वाला सैकड़न बहुराष्ट्रीय कम्पनी उहाँ से आपन दुकान बंद कर रहल बा। भारत के ओ कंपनियन के अपना इहाँ बुलावे के चाहीं लेकिन आकर्षक शर्तन पर।\nभारत से आपन दुकान समेटत विदेशी बैंक\nHum BhojpuriaJune 11, 20211min6520\nप्रमुख अमेरिकी बैंक सिटी बैंक के भारत में आपन कारोबार समेटे के फैसला कुछ गंभीर सवाल खड़ा कर रहल बा। आखिरकार काहे विदेशी बैंकन के भारत में पैर उखड़ रहल बाटे? इनका खातिर भारत काहे कठिन स्थान साबित हो रहल बा कारोबार करे के लिहाज से? सिटी बैंक के कहनाम बा कि ग्लोबल स्ट्रैटजी के हिस्सा के रूप में उ भारत में आपन कंज्यूमर बैंकिंग बिजनेस बंद करे जा रहल बा। सिटी बैंक भारत में प्रवेश क के 1985 में कंज्यूमर बैंकिंग बिजनेस शुरू कइलस। अगर पीछे मुड़ के देखीं त पता चलsता कि बैंक ऑफ अमेरिका 1998 में, एएनजे ग्रिंडलेज बैंक 2000 में, एबीएन ऑमरो बैंक 2007 में, ड्यूश बैंक 2011 में, आईएनजी 2014 तथा ओबीएस ने 2015 में आपन भारत के कारोबार के या त कम कइलस या बंद कर दिहलस। एचएसबीसी 2016 में आपन कामकाज बंद त ना कइलस लेकिन अपना शाखा सबके तादाद बहुत ही कम कर दिहलस ।\nविदेशी बैंकन के साथ सबसे बड़ समस्या ई रहेला कि इ सिर्फ मुंबई, दिल्ली, बैंगलुरू, कोलकता, चैन्नई जइसन महानगरन अउर अहमदाबाद, गुरुग्राम, चंडीगढ़, इंदौर जइसन बड़ नगरन अउर शहरन में ही कार्यरत रह के ही अपना खातिर मोट मुनाफा के उम्मीद करे ले। ई गिनती भर के शाखा ही खोले ले। ई सोचे ले कि एटीएम खोले भर से बात बन जाई। ये एटीएम के शाखा के विकल्प के रूप में देखे ले। ई सोच बिल्कुल सही नइखे। इनका समझ ही ना आवे कि आम हिन्दुस्तानी के बैंक में जाके बैंक कर्मी से आपन पास बुक या एफडी पॉलिसी के अपडेट करवावे में ही आनंद मिलेला। उहाँ पर उनका बैंक के नया स्कीमन के बारे में भी पता चलेsला।\nबैंकिग सेक्टर के जानकार लोग जान रहल बा कि जवन बैंक जेतना नया शाखा खोलेले उ ओतने हीं जनता के बीच में या कहीं कि अपना ग्राहकन के पास पहुंच जाले। स्टेट बैंक आ एचडीएफसी बैंक के राजधानी के व्यावसायिक हब कनॉट प्लेस इलाके में ही लगभग 10-10 शाखा कार्यरत बा। एही तरे से कई प्रमुख भारतीय बैंक भारत के छोट-छोट शहरन, कस्बा अउर गांवन तक में फइलल बा। एचडीएफसी, कोटक महेंद्रा बैंक, आईसीआईसाई बैंक त प्राइवेट बैंक ह। फिर भी इनका पता बा कि ई सब ओही स्थिति में आगे जाई जब भारत के सभी हिस्सन में आपन शाखा या एटीएम खोली। ई सब एही दिशा में आगे बढ़ रहल बाड़े।\nरउआ बता दीं कि का कवनों विदेशी बैंक बिहार के किसान के ट्रेक्टर खरीदे या आंध्र प्रदेश के युवा उद्यमी के अपना कारोबार चालू करे खातिर लोन दिहलस ? का केहू के इयाद बा कि एएनजे ग्रिंडलेज बैंक, एबीएन ऑमरो बैंक, ड्यूश बैंक, आईएनजी चाहे आरबीएस कभी झारखंड के ग्रामीण इलाकन, छतीसगढ़ के नक्सल प्रभावित इलाकन या फिर उड़ीसा के सुदूर इलाकन में आपन कवनों शाखा खोलले होखे ? अगर ना खोललस त काहे ना खोललस ? का इनका खातिर भारत के मतलब सिर्फ कुछ एक गिनती भर के शहर बा। ई त कवनों बात ना भइल। इनका भारत में आपन कारोबार करे के अधिकार बा। इनका इहो भी अधिकार बा कि इ भारत में कारोबार करके मुनाफा भी कमास। आखिर ई लोग निवेश भी करबे होला। लेकिन ए लोग के सिर्फ अउर सिर्फ मुनाफा के लेके ना सोचें के चाहीं। साँच बात इ बा कि ई विदेशी बैंक त मोट जेब वाले लोग खातिर आपन आकर्षक सेवा लेके आवेलन। इनकर टारगेट उ ग्राहक पढ़ल लिखल आधुनिक नौजवान भी होले जवन मोटी सैलरी पर नौकरी करेले। सिटी बैंक कंज्यूमर बैंकिंग बिजनेस में क्रेडिट कार्ड्स, रीटेल बैंकिंग, होम लोन जइसन सेवा देत रहलन। ये समय भारत में सिटी बैंक के 35 शाखा बा। गौर करीं कि सिर्फ 35 शाखा के साथ चल रहल “सिटी बैंक” के वित्त वर्ष 2019-20 में 4,912 करोड़ रुपया कर शुद्ध लाभ भइल रहे जवन एकरा पूर्व के वित्त वर्ष में 4,185 करोड़ रुपया रहे।\nभारत में भारतीय रिजर्व बैंक सर्वोच्च बैंकिंग नियामक अथॉरिटी बा। आरबीआई देश में बैंकिंग व्यवस्था खातिर नियम बनावेला अउर देश के मौद्रिक नीति के बारे में फैसला लेला। भारत के बैंकिंग क्षेत्र में पांच तरह के बैंक काम करेला। ई निजी क्षेत्र के बैंक, सार्वजनिक क्षेत्र के बैंक, विदेशी बैंक, ग्रामीण बैंक आ कोऑपरेटिव बैंक के रूप में जानल जाला। अगर बात प्राइवेट क्षेत्र के बैंकन से शुरू करीं त हमार प्रमुख प्राइवेट बैंक बा; एचडीएफसी बैंक, आईसीआईसीआई बैंक, इंडसइंड बैंक अउर एक्सिस बैंक आदि। सार्वजनिक क्षेत्र के बैंक ओकरा के कहल जाला जेमे मेजोरिटी हिस्सेदारी (51%) सरकार के पास होला। एमे पंजाब नेशनल बैंक, भारतीय स्टेट बैंक आ सेंट्रल बैंक ऑफ़ इंडिया आदि आवेला। अब बात करतानी विदेशी बैंकन के। भारत खातिर विदेशी बैंक दो प्रकार के होला। पहिले, उ बैंक जवन भारत में आपन ब्रांच खोलेला आ दोसर उ बैंक जवन भारत में अपना प्रतिनिधि बैंकन के शाखा के माध्यम से बिज़नेस करेला। ये बैंकन में स्टैंडर्ड चार्टर्ड बैंक, अमेरिकन एक्सप्रेस अउर सिटी बैंक आदि आवेला। एकरा अलावा, भारत में विभिन्न ग्रामीण बैंक अउर कोपरेटिव बैंक भी सक्रिय बा। इनके ग्राहक संख्या भी लाखन में बा।\nएक बिन्दु पर साफ राय रखे के जरूरत बा कि ओ सार्वजनिक क्षेत्र के बैंकन में कामकाज के स्तर के बहुत बेहतर करे के जरूरत बा जेकरा के हम सार्वजनिक क्षेत्र के बैंक कहीं ने। इनका स्थिति से त सारा देश वाकिफ बा। बैंकिंग अपने आप में आम जनता से जुड़ल सेवा के क्षेत्र ह। ई सेवा क्षेत्र में ही आवेला। इहाँ पर त उहे बैंक आगे जाई जवन अपना ग्राहकन के बेहतर सुविधा दी, जेकर अधिक से अधिक शाखा होई। ओकर अफसर आ बाकी स्टाफ अपना ग्राहकन के हित के ध्यान राखी। कुछ सार्वजनिक क्षेत्र के बैंक त एही खातिर ही जनता के बीच जमल बा, काहे कि उनका भारत सरकार से भी मोटा बिजनेस मिल जाला। अगर सरकार उनका के अपने रहमो करम पर छोड़ दे त ई लोग पानी भी ना मागीं। भारत के बाजार अपने आप में अनंत सागर के तरह बा। एमे सबका खातिर काम करे के जगह बनावे अउर कमाये के पर्याप्त अवसर बा। पर भारत के बाजार में उहे बैंक टिकी जवन ग्राहकन के बेहतर सुविधा दी अउर जिनकर उपस्थिति महानगरन से ले के गांव-कस्बन तक में होई।\nमाओवादिन के होखे समूल नाश\nHum BhojpuriaJune 1, 20211min6440\nछत्तीसगढ़ में माओवादियन के दानवी कृत्य के कारण सारा देश के गुस्सा वाजिब ही बा। माओवादियन के साथ मुठभेड़ में सुरक्षा बल के 22 जवान शहीद हो गइलन। मुठभेड़ स्थल पर पड़ल जवानन के शव के देखके हरेक हिन्दुस्तानी के कलेजा फाटल जात रहे। पिछला कुछ साल में छत्तीसगढ़ में ई माओवादियन के सबसे बड़ा हमला मानल जा रहा बा। माओवादी सब जे तरह के क्रूरता दिखलवले बा उ दिल दहला देवे वाली राक्षसी अउर पाशविक कृत्य बा। माओवादियन के ई दुस्साहसपूर्ण लोकतंत्र विरोधी कार्रवाई पूरा देश खातिर एक गंभीर चुनौती बा। ई देश पूर्व के दशकन में पंजाब, असम आ पूर्वोत्तर भारत में भी हिंसक पृथकतावादी आंदोलनन के देखले बा आ सफलतापूर्वक कुचलले भी बा। पर ये आतंकवादियन आ गैंगस्टर अपराधियन से भी खतरनाक माओवादियन के काहे नष्ट नइखे कर पा रहल? का देश शासन के संकल्प में कवनों स्तर पर कवनों कमी बा? ई बात पहिले सही भी हो पर आज के दिन त कतई सही ना मानल जाई।\nएतना जरूर बा कि माओवादियन के ताजा कार्रवाई के बाद सुरक्षा एजेंसियन के एक बार अपना रणनीति पर फेर से विचार करहीं के होई। ये तरह के रणनीति बनावे के होई जेसे कि माओवादिन के पूरी तरह कुचलल जा सके। रणनीति अइसन बने कि ओ सब के जल्दी से जल्दी खत्म कइल जा सके। बहरहाल, लागत त इहे बा कि अब छतीसगढ़ चाहे कवनों अन्य राज्य में माओवादी लोग बाँची ना। प्रधानमंत्री नरेन्द्र मोदी कह चुकल बाड़े कि शहीद जवानन के मौत के बदला लिहल जाई। गृह मंत्री अमित शाह भी इहे बात दुहरवले बाड़े। माओवादी लोग बताओ कि ई उनका कौना किताब में लिखल बा कि बेगुनाह जवानन के डायनामाइट से उड़ा दिहल जाए? अगर इहे उनका मार्क्सवाद के भाषा बा त हमार सेना अउर अर्धसैनिक बल उनका ये मार्क्सवाद के पूरी तरह नेस्तनाबूद करे में सक्षम बा। तैयार हो जा लोग अब अपना मौत खातिर।\nमिल रहल जानकारी त चीख-चीख के इहे कह रहल बा कि बीजापुर के हमला सामान्य ना रहे। कहल जा रहल बा कि सुरक्षा बल के पास भी 20 दिन पहले से सूचना रहे, कुख्यात हिड़मा अउर ओकरा टीम के उपस्थिति के लेके। याद करीं 2010 में बस्तर में 76 सीआरपीएफ के जवान शहीद भइल रहलन। रिटायर्ड डीजी राम मोहन द्वारा कइल गइल जांच में पता चलल रहे कि सुरक्षा बल के एक वायरलेस सेट नक्सलियन के पास रहे अउर ओकरे से उनके पास फोर्स के तमाम मूवमेंट के जानकारी मिलत रहे। ओ समय फोर्स के नेतृत्व जवना डीआईजी, सीआरपीएफ के पास रहे, उहे आज ओ इलाका के आईजी भी बतावल जा रहल बाड़े। एतना बड़ा चूक के बावजूद सीआरपीएफ के ओ अफसर के प्रमोशन भइल आ फेर ओही इलाके में बहाली भी। वापस लौटत दल के अंतिम टुकड़ी पर घात लगावल, ई गत 10 साल के 7वीं घटना ह। आखिर ई छापेमारी योजना कइसे बनल? केम्प में बैकअप फोर्स काहे ना तैयार रहे? 24 घंटा तक हमनी के अपना शहीदन के शव आ फंसल जवानन के काहे ना निकाल पवनी सन ? नक्सलियन के पास पहिलहीं से अपने साथियन के शवन के निकाले खातिर ट्रैक्टर भी तैयार रहे। उनका साथे 1200 लोग जमा रहे। लेकिन, ऑपरेशन के हेड के पास एकर खबर तक कइसे ना पहुंचल ? ये सब सवालन के जवाब खोजे के होई।\nअब जरा ओ शख्स के बारे में जान लीं जेकरा नाम से छत्तीसगढ़ के जंगलन में खौफ रहेला, जे अपना के आदिवासियन के मसीहा कहेला। ओकर नाम कमांडर माडवी हिडमा ह। ओकरे अगुवाई में 2010 में भइल रहे दंतेवाड़ा हमला। 2017 के सुकमा हमला के भी उहे देले रहे अंजाम। हाल में उहे इ भयानक खूनी खेल खेललस3अप्रैल के बीजापुर अउर सुकमा जिला के सीमा पर। ओकर 400 खूंखार कैडर जोनागुड़ा पहाड़ी के जंगलन में सीआरपीएफ के सुरक्षा बलन के जवानन पर तीन ओर से घेर के हमला कइलस, जवन ओ नक्सलियन के घेरे खातिर रवाना भइल रहे। हिडमा के उम्र के बारे में केहू के ठीक से पता नइखे। अइसे ओकर उम्र 40 साल के आसपास बतावल जाला। सुकमा अउर बीजापुर के बीच पार्वती गांव में जनमल हिडमा कुछ खास पढ़ल-लिखल भी नइखे। सुरक्षा बलन के अब ये खूनी दरिंदा के मारs हीं के होई। सवाल इ उठता कि हिडमा तक सुरक्षा बल आज तक काहे ना पहुंच पावल। छत्तीसगढ़ पुलिस के एगो सीनियर अफसर एकर वजह बतावेले, ‘बेहद शातिर ह हिडमा। उ अपने आसपास कई घेरा बना रखले बा। सबसे अंदरूनी घेरे में ही करीब 200 कैडर होला। एमे से ज्यादातर त ओकरा बचपन के साथिए बाड़े। ई बाहरी घेरा वालन के भी ओकरा पास फटके ना देला।\nमाओवादियन के यदि लागsता कि उनका साथे कवनों भी स्तर पर कहीं भी अन्याय भइल बा, त उ लोग लोकतांत्रिक तरीका से अहिंसक आंदोलन करके अपना मांगन के मनवा सकेले। सत्याग्रह के रास्ता भी अपना सकेले। एतना त समझ ही लेवे के चाहीं कि अब चूंकि उ लोग लोकतंत्र के रास्ता पर चले के राजी नइखे त उनका कठोर सजा त मिलबे करी जइसे कवनों भी देशद्रोही के मिलेला। का ई लोग भारत के राजसत्ता से लोहा ली? पहिले पैंट पर बेल्ट लगावे के त ठीक से सीख लेव लोग, फिर बात करस। भारत के राजसत्ता के मतलब इनका ठीक से समझहीं के होई। ई लोग नइखे जानत कि तिब्बत के धार्मिक नेता दलाई लामा के दशकन से भारत डंका के चोट पर अपना इहाँ शरण दे रखले बा अउर माओवाद के आका चीन लाल-पीला हो के भी कुछ नइखे कर पा रहल। बस बीच-बीच में कसमसा भर रहल बा। ये राजसत्ता से ई माओवादी का खाक टक्कर लीहें। ई सरेआम लूट, दादागीरी आ हफ्ता वसूली के धंधा करेले। इहे ह इनकर माओवाद। उनके आका के भी मालूम बा कि उ भारत के राजसत्ता से कभी भी लोहा नइखन ले सकत। पर भोला-भाला ग्रामीण सबके अपना जाल में फंसा के उनका के भीड़ के जबरदस्ती आगे क के खूनी खेल खेलत रहल बा लोग।\nमाओवादियन के लेके आज पूरा देश एक राय रख रहल बा। अब ये लोग के समूल नष्ट करहीं के होई। ई देश के दुश्मन आ आस्तीन के सांप हउवन। इनकर जल्दी से जल्दी खात्मा कइल ही देश हित में होई। इनके हिमायतियन के भी ठीक तरह से कसे के होई। हिमायतियन से आशय ओ तथाकथित मानवाधिकारवादियन से बा जे ये माओवादियन के हक में लगातार बोलेले। अंत में एगो सवाल करे के मन कर रहल बा कि का कम्युनिस्ट चीन, रूस या पूंजीवादी अमेरिका या जापान जइसन पूंजीवादी लोकतंत्र में भी गुंडागर्दी करे वाला माओवादी पनप सकेले आ आपन खूनी खेल खेल सकेले ? ना नू ? त फेर भारत में इ कइसे पनप रहल बाड़े। राजनीतिक इच्छा शक्ति के कमी से अबतक ई होत रहल बा। लेकिन, मोदी जी के राज में त इ संभव नइखे दिखत।


(सोमार, 14 नवंबर)\nसोमार का दिने थल सेनाध्यक्ष जनरल वी.के. सिंह गया में सैन्य अधिकारियन के प्रशिक्षण अकादमी (ओटीए) के औपचारिक उद्घाटन कइलन.\nस्वर्णिम इतिहास संजोवले सोनपुर मेला पर नयका जमाना के रंग चढ़े लागल बा. अब एह मेला में पशुअन के खरीद बिक्री का अलावा दुकान आ खेल-तमाशा के कार्यक्रम के भरमार हो गइल बा. विदेशियन खातिर ई मेला विशेष आकर्षण के केंद्र बा. अबकी साल मेला में हाथियन के संख्या कम भइल बा त पक्षियन के बाजार गुलजार बा. 2.50 लाख में बिकाए आल हीरा-मोती बैल के जोड़ा आकर्षण के केंद्र में बा. वन संरक्षण अधिनियम लागू भइला से हाथी खरीद-बिक्री पर रोक का चलते अब हाथी “दान में” लिहल दिहल जात बा. कहल जाला कि सोनपुर मेला से मौर्यवंश के संस्थापक चंद्रगुप्त एही मेला से 500 हाथी खरीदके सेल्यूकस के भेंट दिहले रहले. आ एक बेर एही मेला से आखिरी मुगल सम्राट बहादुरशाह जफर एगो सफेद हाथी खरीदले रहले. एक महीना चले वाला एह मेला में एह साल 25 लाख लोग आवे के अंदाज लगावल गइल बा. विदेशी पर्यटकन खातिर 20 गो स्विस कॉटेज बनावल गइल बा.\nपटना गांधी मैदान में चलत ‘राष्ट्रीय पुस्तक मेला’ में पुस्तक प्रेमियन के महात्मा गांधी आ पूर्व राष्ट्रपति ए़ पी़ ज़े अब्दुल कलाम के लिखल किताब ढेरे मोहत बा.\nपटना राजगीर आ बोधगया शहरी इलाका के बिजली उपभोक्ता से प्रीमियम चार्ज लेबे के फैसला बिहार सरकार मजबूरी में कइलस. कहलन मुख्यमंत्री नीतीश कुमार. राज्य में बिजली परियोजना में निवेश खातिर पूंजी के इन्तजाम करे के दोसर कवनो राह नइखे बाचल. प्रीमियम चार्ज का एवज में एह शहरन में चौबीस घंटा बिजली दिहल जाई.\nलौकहा विधानसभा सीट पर उपचुनाव खातिर मिलल सगरी नामांकन पत्र वैध बा. जदयू के सतीश कुमार साह, कांग्रेस के रामसुंदर टरैत, राजद के मुख्तार अहमद, माकपा के सत्यनारायण यादव, सपा के रुपेश कुमार चाँद आ सजदडेमो के तज्ममुल हुसैन समेत चौदह जने मैदान में बाड़न. चुनाव तीस नवम्बर के होखी.\nरोहतास के डेहरी इलाका से दूगो तस्करन के एक किलो हेरोइन का साथे पकड़ल गइल बा. एगो औरंगाबाद के बरवाडीह के मुन्नीलाल सिंह आ दोसरका सिरिस गाँव के मुन्ना राज हवे.\nप्रदेश में नौ से बेसी पशु चिकित्सकन के बहाली प्रक्रिया शुरु कर दिहल गइल बा. बीवीएससी डिग्री धारी आ निबंधित पशु चिकित्सक एह खातिर योग्य होइहें. अबही तीन सौ नब्बे पद पर स्थायी बहाली होई आ बाकी पर संविदा चिकित्सक राखल जइहन.


लालच के मकड़जाल – Anjoria\nलालच के मकड़जाल\nSeptember 20, 2014 Editor कहानी, साहित्य 0\nसरोज एगो कम्पनी मे काम करत रहले. अपना पत्नी आ दूगो बेटा, सबीर आ शेखर, का साथे आपन चारिगो आदमी के छोट परिवार में मस्त आ हँसी खुशी से रहत रहले. बाकिर दूनो बेटा आवारा किस्म के रहले. ओह में से उनकर बड़ बेटा बेसी चालाक रहल बाकिर पढ़े लिखे में तनिको धेयान ना देत रहल. एक दिन सरोज अपन बेटन से बोलले कि,\n‘अरे, रे सबीरवा, शेखरवा, तहनी के आपन जिनगी के सोचऽ सँ रे. हमरा कतही कुछ हो गइल त तहनी के भिखिओ ना मिली.’\n‘अरे बाबुजी, का कहत बानी? हम नौकरी थोड़ही करब. हम त एकेहाली अमीर बनब. देखिलेब.’ – शेखर कहलसि.\n‘हँ-हँ, काहे ना. तोहरा जादू के छड़ी जे मिले वाला बा, जेकरा घुमावते आ आँखि बन्द होखते ते करोड़पति बन जइबे.’\n‘अइसने होई, बाबुजी.’\nकम बोले वाला सबीर अपना भाई आ बाबुजी के बात चुपचाप सुनत रहल. जब सरोज बोलि के चुप हो गइले त कहलसि, ‘अरे शेखरवा, बाबुजी ठीक कहत बानी, हमनी के आपन जिनगी के सोचे के चाहीं.’\n‘तू सोचऽ भईया.’\n‘एकर मतलब कि ते बाबुजी के बात नइखिस मानत?’\n‘त ठीक बा, जइसे तोरा रहेके बा रहु.’\nशेखर एगारहवी में पढ़त रहले. आपन भाई आ बाबुजी से बात क के अपना इसकुल चलि गइल. सबीर एगो गैराज में काम करत रहले. उहो आपन काम पर चलि गइले. बाकी केकरा मालुम रहे कि सरोज के मुँह से जवन बात निकलत बा आजुए साँच हो जाई. सरोज जब आपन काम प जाये लगले त एगो सड़क घटना में उनकर मौत हो गइल. ओकरा बाद त दुनो भाईयन प पहाड़ टूट गइल. सबीर त कवनो निहन गैरेज में काम क के आपन रोजी-रोटी चलावे लगले बाकिर शेखर घर के आर्थिक तंगी के चलते आपन पढ़ाई छोडि के एगो फूल के दुकान में काम करे लगले.\nफूल के दुकान प दिन भर खाली बइठल-बइठल सोचत रहले कि, ‘कहीं से कवनो अमीर घर के लईकी मिल जाइत त ओकरा के फँसा लिहिती आ ओकर सब सम्पति पर कब्जा कर लिहिती जेकरा से जिनगी सवर जाइत.’ ऐही सब उधेड़ बुन में शेखर रहे लगले. एक दिन शेखर के फूल दुकान प बापी आपन मेहरारू श्यामा, बेटी सोनल आ प्रयासी के साथे फूल लेवे अइले. फूल लेत घरी बाते-बाते मे शेखर के मालुम भइल कि बापी एगो बड़ कम्पनी में इंजिनियर बाड़े आ उनका सन्तान में दूगो लइकिये बाड़ी सँ, लइका नइखे. अतना जानकारी मिलला प शेखर के मन मे आपन सपना सकार करे के उम्मीद जाग गइल. कहलसि,\n‘चाचा, हमरा दुकान प बढिआ-बढिआ ताजा फूल मिलेला रउरा त फूल के खुबे शौकिन बुझात बानी. अइसन करीं कि आपन पता दे दिही, जब रउरा फूल के जरूरत होई हमरा के फोन क देब हम रउरा घरे फूल पहुँचा देब. जब हमरा से रउरा सभे के जान पहचान हो गइल त रउरा सभे के फूल खातिर दुकान आवे के जरूरत नइखे.’\n‘अरे ना बेटा, जब फूल लेबे के मन करि त तहरे दुकान से फूल लेब, कम से कम एही बहाने घूमे के त मिल जाला.’\n‘बात त रउरा ठीक कहत बानी, जइसन राउर मरजी, चाचा.’\nओकरा बाद शेखर उ लोगन के आपन दुकान प रोज आसरा देखे लगले. दू महीना बाद फेरू बापी आपन बेटी सोनल का साथे शेखर के दुकान प फूल लेबे अइले. उ लोगन के देखते शेखर खुश होत कहले, ‘आईं-आईं, चाचा, ढेरि दिन के बाद दुकान प आवत बानी.’\n‘हऽ, शेखर पहिले ई बताव कि कइसन बाडऽ बेटा? ऐने कुछ दिन से शहर मे ना रहनी ह जेकरा चलते दुकान प ना आवे सकनी.’\n‘अच्छा चाचा, कहीं कवन फूल लेब?’\n‘बस दू चार गो गुलाब फूल दे दऽ.’\n‘कइसन बाड़ू सोनल, चाचा जी ना रहीं त कम से कम तू आ जइतु फूल लेबे?’\n‘ठीक बानी, बाबुजी घर मे ना रहीं, आ घर मे ईंहा के छोडिके अवरू केहु फूल के शौकिन नइखे एहि से ना अइनी.’\nसंजोग कि कुछ दिन बाद बापी अपना परिवार के साथे शेखर के घर का सामनही वाला घर भाड़ा प ले के रहे आ गइले. दोसरा दिन शेखर जब सबेरे उठले त उनकर नजर सोनल प पडल. सोनल के देखते शेखर खुशी से कूदे लगले. सोनल के लगे जाके चिहाइल कहलें, ‘अरे सोनल, तू एहिजा कइसे? आ अतना सबेरे?’\n‘काहे का हो गइल? हम एहिजा नइखी आ सकत का, कवनो बात बा का?’\n‘अरे ना बाबा, काहे नइखू आ सकत. हम त खुशी पागल हो रहल बानी कि अब हमार सपना जल्दी पूरा हो जाई.’\n‘कवन सपना, आ कइसन सपना?’\nकुछ देर चुप रहला के बाद शेखर तपाक से बोलले, ‘तहरा से प्रेम बिआह करेके सपना.’\nसोनल के काठ मार दिहलस. ई शेखरवा का बोलत बा, कहीं ई पागल त नइखे हो गइल. पहिलहु अजब करते रहे. बाकिर कुछ कहली ना, चल गइली.\nअब शेखर, बापी के घरे आवे जाए लगले. आ सोनल के एक नजर देखे खातिर रोज सोनल के घर के अगल-बगल चक्कर लगावे लगले. धीरे-धीरे दुनो में पेयार के बिया अंकुरे लागल आ कुछ दिन बाद सोनल शेखर से बतवली कि उनकर बाबुजी उनका के पसन नइखन करत. काहे कि उ फूल के दुकान में काम करत बाड़े. एह प शेखर फूल के दुकान के नोकरी छोड़ दिहले आ एगो कम्पनी के ठीकेदार का लगे काम करे लगले. ठीकेदार के नोकरी में शेखर के बढिया पइसा मिले लागल बाकिर दुकान में काम करे का दौरान उनकर दोस्ती नशाबाजन से हो गइल रहे आ शेखरो के लत धरा गइल रहे. जेकरा से उनका आपन मेहनताना मे मिलल पइसो कम पडे लागल रहे. काम प रहे के चलते शेखर के आपन ईयारो लोग से भेंट ना होत रहे. तीन चारि महिना नोकरी कइला का बाद शेखर आपन नोकरी छोडि दिहले. आ फेरू से ओही फूल के दुकान के प आ गइले. अबकि हाली शेखर आपन फूल के दुकान खोल लिहले. एक दिन शेखर अपना दुकान ला फूल लेवे कलकता गइले त देरि राति के वापस अइले. खाना खाके सुत गइले. रोज निहन ओहू दिने शेखर सुति के उठले त सबेरे-सबेरे अपना घर के दुआरि प निकली के सोनल के खोजे लगले. बाकि ओह घर मे केहु ना लउकल. एह प शेखर जोर से चिलईले, ‘माई, सामने वाला घर मे केहु नइखे?’\n‘काहे, का बात बा? काहे पुछत बाड़ऽ?’\n‘ना, कवनो बात नइखे. बस ना लउकल हा लो लोग त पूछ देनी ह.’\n‘का कहीं, बस अतने जानत बानी कि उ लोग घर खाली क के कहीं चलि गइल. कहाँ गइल लोग सेमालुम नइखे.’\nकय दिन ले शेखर ओह लोगन के पता करत रहले. एह बीच बुझाव कि उ पागल हो गइल बा. दू चारि दिन बाद शेखर के मालुम भइल कि बापी के एगो सड़क घटना मे एगो गोड़ काटे के परल ह, आ एहि बीचे उ कम्पनी से ई.एस.एस. ले के कम्पनी के क्वाटर में परिवार के साथे रहत बाड़न. पहिले से जान पहचान होखे के चलते फेरू से शेखर उ लोग के घरे आवे जाए लगले.\nरोज जाके बापी के हाल चाल पूछत रहले. एह बीच शेखर आ सोनल के बातचीत बढ़त चलि गइल. शेखर सोनल के प्यार में पागल हो गइले. कतही उनकर मन ना लागत रहे. जहवाँ काम करस वोहिजा से दो चारि महीना में काम छोडि देत रहले. बीच-बीच में शेखर सोनल से उनकर बाबुजी के धन जायदाद के बारे में पुछत रहले. बात-बात मे शेखर के सोनल बतवली कि उनकर बाबुजी उनका नाम से एक लाख रूपया बैंक में जमा करवा दिहले बाडन. इ सुनिके शेखर के मन मे पहिले से पोसात लालच अब जनम ले चुकल रहे. अब उ सोचे लगले कि ओकरा के साकार कइसे कइल जाउ. जब सोनल के नाम प एक लाख जमा कइले बाड़न त उनका ई.एस.एस. में अउरि पइसा मिलल होई. कवनो उपाई से अगर सोनल से बिआह क लेत बानी त जीवन सुधर जाई. सोचत सोचत शेखर एगो योजना बनवले कि काहे ना सोनल के लेके भागि जाईं आ ओकरा से बिआह क लिही. कम से कम सोनल के लगे जवन पइसा बा उ त उनकर हो जाई. एहि योजना मे सोनल के भगा के बंगाल ले गइले आ वोहिजा एगो मंदिर मे बिआह क लिहले.\n‘सोनल, आजु से हमनी के एगो नया जिनगी के शुरूआत बा.’\n‘अइसन करी जा कि आजु के राति हमनी के एगो ईयादगार राति मनाई जा. जवन जिनगी भर ईयाद रहो.’\n‘ठीक बा शेखर.’\nदोसरा ओरि बापी के आपन बेटी के खोज-खोज के बुरा हाल होत रहे. थाकि-हारि के बापी आपन बेटी के अगवा करे के केस करे खातिर थाना के ओरि चल दिहले. तबहीं उनकर मोबाईल फोन के घण्टी बाजल. ‘हेलो, के बोलत बा?’\n‘हम बाबुजी, गोड़ लागत बानी, हम सोनल बोलत बानी.’\n‘कहाँ बाडू बेटा? अबही तकले फोन काहे ना कइलु ह? तहरा मालुमो बा कि तहार माई कतना बेचैन बाड़ी?’\n“हँ बाबुजी, रउरा सभे बिना एको छन मन नइखे लागत. अबही बंगाल आइल बानी आ बढिआ से बानी.’\n‘तू बंगाल कइसे गइलु हा, आ केकरा साथे? हम त तहरा के अगवा करे के केस करे थाना जात रहनी ह.’\n‘ना बाबुजी, अइसन मत करबि. हम शेखर के साथे आइल बानी आ हम रउरा से माफी मांगत बानी. हमनी के दुनो बिआह क लेनी जा.’\n‘का बोललु हा? बिआह?’\n‘हमरा आ अपना माई से बिना पुछले? तू त हमनी के सभ खुशी प पानी फेर दिहलु. आजु से समझिह कि हमनी के तहरा खातिर मरि गइल बानी.’\n‘ना बाबुजी, अइसन मत कहीं.’\nओकरा बाद बापी अपना बेटी के एको आवाज ना सुनले आ फोन काट दिहले. आ थाना के गेट से वापस घरे आ गइले. घरे आके अपना पत्नी से सोनल के बारे मे बतवले. श्यामो अपना पति के बात के साथ दिहली आ सोनल से बात कइल छोड दिहलि. जब सोनल आ शेखर बंगाल से आइल लोग त शेखर सीधे सोनल के अपना घरे ले गइले. एके शहर के रहे के चलते बापी जादा दिन तकले सोनल से नाराज ना रह पवले. एक महीना होत-होत सब कुछ बराबर हो गइल. धीरे-धीरे सोनल आ शेखर, बापी के घरे आवे जाए लगले. एह बीच शेखर आपन मकसद भुलाइल ना रहले. एक दिन शेखर सोनल का साथे ससुराल गइले. ओहिजा जाते सोनल ‘रउरा सभे बइठीं, हम चाह बना के ले आवत बानी’ कहि के रसोई घर मे चलि गइली. आ शेखर अपना सास श्यामा अउर ससुर बापी का साथे पहिलके रूम मे बइठ गइले. थोड देर में सोनल चाह लेके आ गइली. शेखर मौका के तलाश में रहले रहन. धीरे से कहले ‘बाबुजी, हम राउर दामाद हईं. हमरा लगे कवनो नोकरी नईखे. अइसन करीं कि कम से कम डेढ़ लाख रूपया दिहीं जेकरा से एगो कार लेके भाड़ा प चलाईं जेहसे हमनी के रोजी रोटी ठीक से चल सके.’\n‘बिल्कूल ना. तू हमरा बेटी से बिआह कइले बाड़ऽ. कइसे रखबऽ तू समझऽ. हम एगो फुटलो कउड़ी ना देब. अपना बलबुते प कमा के देखावऽ. कहीं अइसन त ना सोचले रहलऽ कि सोनल से बिआह क के हमार जायदाद ले लेबऽ?. अनकर धन प बिकरम राजा वाला हाल होखे.’\nबापी के बात सुनिके शेखर के बड़ी खराब लागल. कहले, ‘ठीक नइखीं करत बाबुजी. बहुत खराब होई.’\n‘धमकी देत बाड़? जा जवन होई देखल जाई.’\nघरे आके शेखर आखिरी चाल अपना पत्नी प चलले, ‘सोनल तहरा नाम प जवन पइसा बा ओकरा प त हमरो अधिकार बा नू? काहे कि बिआह भइला प मरद मेहरारू के हर सामान प बराबर के हक हो जाला. अइसन करऽ कि तू उ पईसा हमरा के दे दऽ. अइसे ना त करजे समझि के दे द. कमा के तहार पइसा वापस क देबि.’\n‘अरे ना, अइसन नइखे हो सकत, उ पइसा त अबहींओ बाबुजी के अधिकार मे बा. जब हमरा मिली तब नू. बाकि रउरा कइसन मरद बानी कि अपने कमाए का जगह हमरा बाबुजी से पइसा माँगत बानी आ हमरा पासे जवन जमा पूंजी बा ओकरा के बरबाद करे प तुलल बानी?’\nएने बापी के कम्पनी के नियम के अनुसार उनका एगो आश्रित के नोकरी मिले वाला रहे. जेकरा खातिर आपन छोट बेटी प्रयासी के बी.सी.ए. करवावत रहले. एकरा अलावे प्रयासी के नोकरी खातिर कम्पनी मे पंजियनो करवा देले रहले. एह बात के जानकारी भइल त शेखर एक दम पागल हो गइले. सोचे लगले कि अब उ आपन ससुराल के वारिस कवनो हालत मे बनिए के रहिहें. शेखर आपन मन के बात अपना ईयार लोग के बतवले. बात सुनला के बाद शेखर के दोस्त रिंकू कहले, ‘अइसन करीं जा कि तहरा ससुराल के सब लोग के मारि दिहींजा. बस तू आ तहार मेहरारू बचबऽ खनदान के वारिस!’\n‘शायद तू ठीक कहत बाड़ऽ रिंकू . बिना एकरा कवनो दोसर उपाय नइखे लउकत.’\nअगहन महिना के हाड़ कँपावत जाड़ा मे शेखर आपन बनावल योजना मुताबिक अपना पत्नी सोनल के ले के राति मे ससुराल गइले आ सोनल के छोडिके आपन फूल के दुकान प चलि गइले. दुकान से लवटि के सोनल के अपना घरे छोडले. त सोनल बोलली, ‘शेखर चलीं, खाना खा लिहि जा.’\n‘ना सोनल. तू खाना खा लऽ. हमरा खाना खाए के मन नइखे. हमरा अपना कुछ ईयारन से काम बा. तू खाना खाके सुत जइहऽ हमरा आवे मे तनिका देरि होई.’\n‘ठीक बा’, सोनल जादे जिद ना कइली.\nराति मे सोनल के नीन शराब के महक से टूटल. जगली त देखली कि बगल में शेखर एगो सेण्डो गंजी आ कच्छी पहिरले सुतल बाडे. सोनल शेखर के जोर से हिलावत पूछली, ‘अतना राति ले कहाँ रहीं? आ रउरा मुँह से ई शराब के बदबू, पी के आइल बानी?’\n‘ओहो! काहे हल्ला करत बाड़ू? चुप चाप सुतऽ. हम कहीं जाईं, कुछुओ करि वोह से तहरा कवनो मतलब ना राखे के चाहीं.’\n‘अरे, काहे मतलब ना राखे के चाहीं? आखिर हम पत्नी हई राउर. बताइब कि ना?’\n‘ ना! का करबू?’\n‘रउरा माई के बोलावत बानी.’\nशेखर अनसात कहले, ‘अरे का सुनल चाहत बाड़ू? तहरा माई बाबुजी आ बहिन के दाब से काटि के आवत बानी.’\n‘का बकत बानी? मजाक काहे करत बानी ?’\nआखिर में सोनल बकबक करत सुत गइली. सुबेरे-सुबेरे सोनल के भसुर सबीर सोनल के उठवले.\n‘सोनल! सोनल! जल्दी उठऽ. तहरा घरे कुछ हो गइल बा.’\nसोनल हड़बड़ा के उठली आ भसुरे के साथे आपन माई बाबुजी के लगे गइली. वोहिजा देखली कि उनकर माई , बाबुजी आ बहिन के गर्दन धड से काटि दिहल बा. ओकरा बाद त सोनल के होस उड गइल कि का साँचो उनकर पति अइसन काम कइले बा?’\nउ वोहिजा से रोअत आपन घरे आ गइली. जब दुबारा उ अपना पति से पुछली त जवाब मिलल, ‘हँ, खबरदार केकरो से कुछुओ कहलू त. तहरो हाल उहे कर देब. अरे, ई काहे नइखू सोचत कि अब हमनिए के सभ सम्पति के मालिक बानी जा. अब कवनो दिक्कत ना होई.’\n‘छी! ई का कहत बानी! कमाए का जगहा प हमार माई बाबुजी के मारि के अरजल सम्पति कवना काम के? रउरा त आलसी आ कामचोर निकलनी आ अमीर बने के चक्कर मे लालच के मकड़जाल मे अइसन फँसनी कि निमन बाउर के ज्ञाने ना रहल.’\nदुनो पति पत्नी में एही बात लेके तकरार होखे लागल. आखिर में सोनल सरकारी गवाह बन गइली आ घटना के पूरा जानकारी पुलिस के दे दिहली. पुलिस शेखर के पकडिके ले गइल. जब पुछताछ होखे लागल त शेखर बतवले कि, ‘जब आपन रोजी रोटी खातिर आपन ससुर से पइसा मंगनी त उ देवे से मना कर दिहले. जेकरा बाद आपन ईयारन के कहला प ओह लोग के मारे के योजना बनवनी. योजना के मुताबिक एगो ईयार माँस काटे वाला दाब लेके आइल. आ चारो ईयार राति के बापी के क्वार्टर के पीछे से दिवाल फानि के रसोई घर के खिड़की खोलिके घर के भितरी घुसनी जा. घर के भीतर बापी, श्यामा आ प्रयासी गहिया नीन में सुतल रहे. तब एगो खच के आवाज आ छटपटाहट प बापी जागी गइले. उ चिलाए आ विरोध करे लगले. एह पर हम आपन ईयारन के साथे मिलके दाब से अनगिनत वार बापी के मुँह आ मुडी प क के, उनकर हत्या कर दिहनी. ओकरा बाद प्रयासीओ जाग गइली आ चिलइली त उनको गरदन प दाब मार के एके वार में मूड़ी धड़ से अलगा क दिहनी.’\nपुलिस शेखर के बयान मुताबिक खून में सनाइल कुरता बरामद कइलसि आ उनका के चारो दोस्त समेत पकडि के जेल भेज दिहलस.\n(सत्य घटना प आधारित एह कहानी के पात्र आ जगहन के नाम बदल दिहल गइल बा. समानता मात्र संयोग हो सकेला.)\nउमेश जी ओझा\nटटको में टटका खबर : 20 सितंबर 2014, शनिचर


जहर से जहर के काट निकाली राजग – टटका खबर\nनयी दिल्ली 17 अप्रेल. देश में एह घरी विपक्ष जइसन माहौल बनावे में लागल बा ओह माहौल में आरक्षण आ एससी एसटी एक्ट के अउरी बरियार कइल छोड़ि के दोसर कवनो राह नइखे लउकत. लमहर छलांग लगावे खातिर निहुरल बेजाँय ना मानल जाई. हालांकि मौदी भक्त मिडिल क्लास में आ आरक्षण विरोधी सवर्णन में मौजूद मादी भक्त एह से इत्तेफाक ना रखीहें. बाकिर युद्ध जीते खातिर अगर एकाध गो छोटमोट लड़ाई हारे के पड़े त ओह रणनीति के गलत ना कहाई.\nभाजपा आ ओकरा साथे राजग में शामिल लोक जनशक्ति पार्टी के नता लोग के बयान इहे बतावत बा. अब खुलमखुला कहत बा लोग कि केहू के बाप में दम नइखे जे आरक्षण हटा सके. ओने कश्मीर में महबूबा के कहना बा कि केहु में बेंवत नइखे जे धारा 370 हटवा सके. अदालतो एह पर आपन हामी दे चुकल बा कि धारा 370 एक तरह से स्थायी प्रावधान बनि गइल बा आ एकरा के हटावल ना जा सके.\nकुछ दिन पहिले कहल गइल रहुवे कि अगर अदालत एससी एसटी एक्ट पर आपन निर्देश ना बदललसि त केन्द्र सरकार अध्यादेश ले आके ओकरा के यथावत करा दी. इहे बाति आजु खाद्य अउर आपूर्ति मंत्री राम विलास पासवान कहले बाड़न कि अगर जरुरत पड़ल त प्रोमोशन में आरक्षण फेरु से ले आवे ला अध्यादेश जारी करे के राय जतवले बावे एह बाचि ला बनावल गइल मंत्री समूह.\nजरुरत बा कि भक्त लोग एह मजबूरी के समुझे आ विपक्ष का बहकावा में आवे के गलती मत करे. हिन्दुत्व बाचल रही त देर सबेर सामाजिक समरसतो बहाल करावल संभव हो जाई. आ जे कहीं हिन्दुत्व के समर्थक अगिला लोकसभा चुनाव हार गइलें त फेरु उहे दिन लवटि आवे के पूरा अनेसा बा जब हिन्दुवन के साथ देबे वाला केहु ना लउकत रहल संघ आ भाजपा छोड़ि के. आ अबकी बेर ओहू ले खराब दिन आ जाई हिन्दुवन के. जब मन में भरम पैदा होखे त ममता के कर्म याद कर लेव लोग.\nTags: आरक्षण, एससी एसटी एक्ट, हिन्दुत्व


(शुक, 18 नवंबर)\n‘टाइम्स नाऊ’ पर लगावल एक सौ करोड़ रुपिया के जुर्माना मीडिया खातिर नुकसानदेह बतवलसि भारतीय प्रसारण संघ. मानहानि के एगो मामिला में समाचार चैनल ‘टाइम्स नाऊ’ पर 100 करोड़ रुपिया के जुर्माना मुम्बई उच्च न्यायालय लगवलसि जवना के बदले से सुप्रीमकोर्ट इंकार कर दिहलसि. एह मामिला में सर्वोच्च न्यायालय के एगो सेवानिवृत्त न्यायमूर्ति पी. बी. सावंत के फोटो गाजियाबाद जिला अदालत भविष्य निधि घोटाला से जुड़ल समाचार में देखवला के बा. मुम्बई उच्च न्यायालय सेवानिवृत्त न्यायमूर्ति के हक में फैसला दिहलसि जवना के सु्प्रीमो कोर्ट सोमार का दिने बरकरार रखलसि. भूलवश भइल एह चूक खातिर चैनल सार्वजनिक रूप से माफी मँगले रहुवे.\nपश्चिम बंगाल के मुख्यमंत्री ममता बनर्जी कांग्रेस के धता बतावत कहले बाड़ी कि सरकार चलावे खातिर उनुका कांग्रेस के जरूरत नइखे. अब कांग्रेस तय करो कि ओकरा का करे के बा.\nसर्वोच्च न्यायालय गुजरात के निलम्बित पुलिस अधिकारी संजीव भट्ट के ओह याचिका के खारिज कर दिहलसि जवना में भट्ट नवंबर 1990 में भइल एगो हिरासत में मौत मामिला में राज्य सरकार के पुनर्विचार याचिका वापस लेबे के आदेश के पलटे के कहले रहले,\nदिल्ली के एगो निचली अदालत साल 1996 में प्रधानमंत्री नरसिम्हा राव के सरकार में केंद्रीय दूरसंचार मंत्री रहल सुखराम के पद के दुरुपयोग के दोषी ठहरवले बिया.\nएनएससीएन को विशेष दर्जा दिहला पर असम, मणिपुर आ अरुणाचल प्रदेश के सरकार केन्द्र से सफाई मँगले बाड़न.\nछत्तीसगढ़ सरकार कवर्धा जिला के भोरामदेव अभ्यारण एह हफ्ता भइल एगो बाघिन के मौत के जाँच करे खातिर एगो समिति बनवलसि.\nजम्मू कश्मीर में भाजपा अपना6गो विधायकन के नालायक ठहरावे के सिफारिश कइलसि. ई विधायक लोग पार्टी का खिलाफ वोट दिहले रहुवे.\nझारखण्ड के पाकुड़ जिला में नन वालशा जॉन के हत्या मामिला में सात जने के हिरासत में लिहल गंइल बा आ एहो पुलिस अधिकारी निलम्बित कर दिहल गइल बा.\nसरकार के कहना बा कि शीतकालीन सत्र में लोकपाल विधेयक ले आवे के भरपूर कोशिश करत बिया.\nओडिशा के नंदनकानन चिड़ियाघर में5गो शावकन के मौत हो गइल. ई तीन दिन पहिले जनमल रहले.\nबांग्लादेश से बतियावत घरी भारत आतंकवाद के मुद्दा गंभीरता से उठाई.\nग्वालियर में हड़ताल करे वाला 67 गो जूनियर डॉक्टरन के गिरफ्तार कर लिहल गइल बा. ओने जूनियर डॉक्टर समानांतर ओपीडी शुरू कइले बाड़न.\nआंध्र प्रदेश में 21 दिन का गणेशोत्सव का दौरान बनावल गइल 5,570 किलो के लड्डू के गिनीज वर्ल्ड रिकार्ड्स में जगह मिलल बा.\nसुधींद्र कुलकर्णी जमानत पर छूटला का बाद कहलन कि नोट खातिर वोट मामिला में फायदा पाए वालन के बेनकाब कइल जाव.\nभाजपा अध्यक्ष नितिन गडकरी के कहना बा कि ‘वोट खातिर नोट’ के मास्टर माइंड कांग्रेस के महासचिव अहमद पटेल हउवन आ ई साजिश साजिश कांग्रेस अध्यक्ष सोनिया गांधी आ प्रधानमंत्री मनमोहन सिंह का इशारा पर रचल गइल रहे.\nसत्य साईं बाबा के जन्म दिवस समारोह शुरू भइल.\nअलगाववादी नेता गिलानी श्रीनगर में नजरबंद भइले.\nभारत के नरेंद्र सिंह अंतर्राष्ट्रीय विधि आयोग के सदस्य चुनइले जहाँ ऊ पाँच साल रहीहें.\nसाल 2008 के मालेगांव विस्फोट मामिला के मुख्य आरोपी साध्वी प्रज्ञा सिंह ठाकुर ‘समता के आधार’ पर जमानत पावे खातिर नया जमानत याचिका दाखिल कइले बाड़ी, एकरा पहिले सुप्रीम कोरथट उनुकर जमानत याचिका दू महीना पहिले खारिज कर दिहले रहुवे.\nमेघालय के मुख्यमंत्री मुकुल संगमा बियफे का दिने एह खबर के गलत बतवलन कि राज्य के गारो हिल्स इलाका में गारो जनजाति के लोग के चुपेचोरी सामूहिक हत्या भइल बा.\nगुजरात के गृह राज्यमंत्री रहल अमित शाह बियफे का दिने सुप्रीम कोर्ट से कहलन कि साल 2005 में भइल सोहराबुद्दीन शेख फर्जी मुठभेड़ मामिला में ऊ शामिल ना रहलें आ एह हत्या में तेरह गो पुलिसकर्मियन का खिलाफ पकिया सुबूत मौजूद बा,\nअमेरिका के रक्षा सचिव लियोन पनेटा कहले कि अमेरिका के भारत आ चीन से ‘चुनौती’ मिलत बा.\nदक्षिण अफ्रीका के मलापा से करीब 20 लाख साल पुरान दू गो कंकाल मिलल बा जवना का हड्डी पर अबही ले चमड़ा झलकत बा. एह खोज से वैज्ञानिक ओह समय के लोगन के जीवनशैली का बारे में जानकारी पा सकेलें.\nतिब्बत में मानवाधिकार उल्लंघन पर तीन गो अमेरिकी सांसद चिंता जतवलें.\nइटली के एगो सैनिक विमान दुबई में दुर्घटनाग्रस्त हो गइल.\nअमेरिका कइलसि हाइपरसोनिक विमान के परीक्षण.\nव्हाइट हाउस पर गोली चलावे वाला लातिन अमेरिकी युवक पर राष्ट्रपति बराक ओबामा के हत्या के कोशिश करे के आरोप लगावल गइल बा.\nइटली के नयकी सरकार विश्वास मत हासिल कइलसि.\nसूचना प्रौद्योगिकी कम्पनी आरएमएसआई के जोखिम आकलन खातिर बनावल एगो मौलिक साफ्टवेयर खातिर एशियाई बीमा उद्योग का तरफ से ‘टेक्नोलॉजी इनीशियेटिव ऑफ द ईयर’ पुरस्कार मिलल बा.\nअगिला मार्च ले 35 गो टेलीकॉम लाइसेंस रद्द कर दिहल जाई काहे कि ओह लोग का लगे जरुरी अर्हता नइखे.\nकेंद्र सरकार के लागत बा कि मौजूदा लेखा साल में ऊ 40,000 करोड़ रुपिया विनिवेश के निशान पार कर ली.\nसुप्रीम कोर्ट पेट्रोलियम पदार्थ के दाम करे में कवनो दखल देबे से इंकार कर दिहलसि, कहलसि कि ई सरकार के नीतिगत मामिला बा.\nदूरसंचार कम्पनी भारती एयरटेल के कहना बा कि संचालकन पर जुर्माना पारदर्शी ढंग से लगावे के चाहीं आ 3जी रोमिंग करार पर जारी भ्रम से निवेशकन के भरोसा डगमगा सकेला.\nशुक का दिने शेयर बाजार में सुस्ती छवले रहे आ सेंसेक्स 90 अंक लुढ़क के बंद भइल.\nबॉलीवुड के नायिका पहिले का तुलना में बेहया होत लउकत बाड़ी आ धड़ल्ले से शराब सिगरेट पियत, खराब खराब गारी देत देखल सुनल जात बाड़ी.\nअपना आवे वाली फिल्म ‘शूटआउट एट वडाला’ में पुलिस अधिकारी इसाक बगवान के भूमिका निभावे वाला अभिनेता अनिल कपूर अउरी पातर होखल चाहत बाड़न.\nस्पीलबर्ग अपना अगिला फिल्म ‘गॉड्स एंड किंग्स’ के निर्देशन करे का बारे में वार्नर ब्रदर्स से बतियावत बाड़न.\nजोहांसबर्ग टेस्ट में आस्ट्रेलिया के पहिलका पारी 296 रन पर समेटाइल. दक्षिण अफ्रीकी टीम अपना पहिलका पारी में 266 रन बनवले रहुवे.\nतीसरा एकदिना में पाकिस्तान श्रीलंका का सोझा 258 रन के निशान लगवलसि.\nसंसद के शीतकालीन सत्र में खेल विधेयक पेश करीहे अजय माकन.\nबीजिंग ओलम्पिक में भारोत्तोलन के 69 किलोग्राम स्पर्धा में स्वर्ण पदक जीते वाला चीनी खिलाड़ी लियाओ हुई पर डोपिंग टेस्ट का बाद प्रतिबंध लगा दिहल गइल बा.\nभारतीय क्रिकेट टीम के दिग्गज बल्लेबाज राहुल द्रविड़ आईसीसी के टेस्ट बल्लेबाजन के रैंकिंग में चार जगहा फानत आठवाँ जगहा पर आ गइल बाड़न.\nप्रतिबंधित दवाई के इस्तेमाल करे वाला जमैका के फर्राटा धावक स्टीव मुलिंग्स पर आजीवन प्रतिबंध लगावल जाये के अनेसा बन गइल बा.\nमोहम्मद अजहरूद्दीन शुक का दिने विनोद काम्बली के ओह दावन के नकार दिहले जवना में कहल गइल बा कि कोलकाता में श्रीलंका का खिलाफ भइल 1996 विश्व कप सेमीफाइनल मुकाबला फिक्स रहुवे.\nहांगकांग ओपन बैडमिंटन में भारत के उम्मीद खतम हो गइल जब ओकर तीनो खिलाड़ी क्वार्टर फाइनल में हार गइलन.\nहॉकी इंडिया के कोचिंग अउर विकास समिति के अध्यक्ष बनलन भारतीय हॉकी टीम के कप्तान रहल आ तीन बेर ओलम्पिक खेल चुकल अजीत पाल सिंह.\nहॉकी इंडिया दक्षिण अफ्रीकी शहर जोहांसबर्ग में 26 नवम्बर से होखे जात एफआईएच चैम्पियंस चैलेंज-1 टूर्नामेंट खातिर आपन राष्ट्रीय टीम घोषित कर दिहलसि. गोलकीपर भरत छेत्री के कप्तान बनावल गइल बा.


विजय पर्व ( भोजपुरी उपन्यास, भाग -2) - साहित्यप्रीत\nसँवरी के बाबू खेत बेंचि के एक लाख रूपिया लइका के बाप छग्गन केदे दिहले आ बाँचल रूपिया से बिआह के सभ सामान जुटावे लगले।\nबिआह होखे में पनरह दिन बाँचल रहे। तीनों सखी अकेला में बइठिके बतिआवत रही।\n‘‘सँवरी, तूँ त पनरह दिन खातिर बाडू। बिआह के बाद ससुरा गइलाप हमनी के इयाद करबू नू ?’’ पमली पूछली।\n‘‘ऊ त जटहे बाबा जानत बाड़े। हमार मन ससुरा में कइसे लागी। तहरालोग के साथे खेलल-कूदल, लड़ाई-झगड़ा सभ इयाद आई। तहरा लोग के फोटो देखि-देखि के मन बहलाइब।’’ सँवरी उदास हो के कहली।\n‘‘आछा ई बतावऽ जब तहार बिदाई होई त तूँ रोवबू कि ना ? हम त ना रोअब।’’ बारली कहली।\n‘‘जब तहरा लोग से अलग हटब त रोआइये नू छूटी। रोकाई भला ?’’ सँवरी रोआँसा हो के कहली।\n‘‘आछा कतना रोअबू ? कम कि ढे़र ? काहें कि लोग कहेला, जवनलइकी विदाई घरी जादे रोवेलीसन ऊ अपना माई – बाबू के जादे चाहेली सन। जवन लइकी कम रोवेली सन, ऊ अपना दुलहा लगे जाये के बचैन रहेली सन।’’ पमली सुनल-सुनावल बाति कहली।\n‘‘ई सभ आधा दिमाग के लोग कहेला। जवना लइकी में जेतना शक्तिरही ओतने नू रोई, अउर का ?’’ बारली झझुआ के बोलली।\n‘‘अब तू लोग इहे बतिआवत रहबू कि कवलेज में जाके नाँवो लिखइबू ?’’ सँवरी बात काटत कहली।\n‘‘हँ पमली, आई0 ए0 में नाँव लिखाता। तूँ साइंस लेबू नू ?’’ बारलीपमली से पूछली।\n‘‘ना बाबा ना, हम साइंस फाइंस ना लेब अंग्रेजी –हिसाबसे हमरा बड़ा डर लागेला। हिन्दिये से पढ़ब। तूँ साइंस लेबू का ? पमली पूछली ।\n‘‘हम त साइंसे लेब आ अलगे से हिसाबो लेब।’’ बारली कहली।\nफेर, तीनों सखी खुसुर-फुसुर क के हँसि–बतिया के घरे आ गइली।\nसँवरी के माई सँवरी के अब एने ओने जाये से मना क दिहली।\nपमली आई0 ए0 आ बारली आई0 एस0 सी0 में नांव लिखवा लिहली।\nदूनों विषय एके कवलेज में पढ़ावल जात रहे। लइका-लइकी सभ साथे पढ़त रहले। दू चार दिन पमली आ बारली संगे-संगे कवलेज गइली लोग। फेनु सँवरी के बिआहे में बाझि गइली लोग। एक देने खुशियो रहे आ दोसरका देने दुखों रहे कि सँवरी अब साथ छोड़ि के चलि जइहें।\nसुरूआते लगन में सँवरी के बिआह केसर का साथे खूब धूम-धाम सेहो गइल। पमली आ बारली केसर का साथे खूब हँसी मजाक कइली लोग।\nबिदाई में पमली सँवरी के एगो खूब नीमन मैचिंग कलर के साड़ी उपहारदिहली आ बारली उनुका दुलहा केसर के अंगुरी में एगो सोना के अंगुठीपहिरा दिहली। सँवरी अपना माई से भेंट अँकवार करत खूब बिलिख-बिलिख के रोवली आ उनुकर माई अपना बेटी खातिर डहकत रहि गइली।\nसँवरी के घर के एगो नियम रहे कि बियाहे बेटी के बिदाई किरिसनाजी के मंदिर से होई आ ससुरार से पहिले बेरि बेटी पहिले ओइजे अइहें, तब अपना घरे अइहें।\nसँवरी अपना माई – बाबू से भेंट क के केसर का संगे मंदिर गइली।\nसाथे-साथे पमली आ बारलियो रही।\nसँवरी अवरी केसर गेंठी जोड़वले मंदिर में जा के किरिसना जी केपरनाम कइले लोग। ओह घरी पमली आ बारली खूब रोअत रही लोग।\nसँवरी दउरि के दूनों जानी के अंकवारी में भरि के रोवे लगली। ओह घरी ओह लोग के रोपल गुलाब के फूलों उनुका से मिले खातिर मचलत रहे, जइसे कहत होखे, हमहूँ सँवरी के अंकवारी भरब।’\nओह लोगन के रोवते बड़ी देर हो गइल त केसर आपन पगरी ठीक करत कइले,‘‘अब रोअल बंद करीं जा आ अपना सखी के गाड़ी में बइंठाईं जा।’’\nपमली आ बारली सँवरी के हाथ धइले गाड़ी में बइठवली लोग। सँवरीगाड़िये में से आपन लगावल ओह दूनों गुलाब के गोड़ लगली। हँकरत नजरसे देखली। जुदाई के लोर ढरकि गइल।\nबारली हाथ जोरि के केसर से कहली,‘‘जीजा जी, हमार सँवरी हमनीके परान हई। इनिकर खेयाल राखब।’’\n‘‘रउवा हमनी के दिल ले जात बानी छीन के। ई कवनो गलतियो क देसुभुल के त माफ करब जीजा जी।’’ पमली दूनों आँखिन से ढरकत लोर पोंछत कहली।\nगाड़ी खुल गइल। सँवरी केसर का संगे नया दुनिया के नया जिनगीके राह पर गोड़ बढ़ा दिहली। बारली, जवन कहले रही कि हम ना रोअबि उहे सँवरी के गइला का बाद डहकि – डहकि के लोर ढरकवली।\n‘‘मत रोअऽ बारली, एतना काहे रोवत बाडू ?’’ पमली उनुकर लोर पोछत समुझवली।\n‘‘सँवरी के सभ बाति इयाद पड़त बा, अब ऊ कब अइहें, पमली ?’’ बारली रोवते पूछली।\n‘‘अबहीं त जाते बाड़ी, अब त सवा महीना बादे नू लउकिहें।’’पमली कहली।\n‘‘अतना दिन बाद।’’\n‘‘हँ हो। इहे नू अपना समाज के रीति-रिवाज बा।’’ दूनों जानी भारी मनलिहले अपना घरे गइली लोग। सँवरी के ससुरा जायेसे पमली आ बारली के मन तनिको ना लागत रहे। एक-क दिन एक-क बरिस अस लागत रहे।\n‘हमनी के सखियारो बड़ा अजीब रिश्ता बा, कबो झगड़ा करावेला तकबो प्यार बरिसावेला। एकरा से आछा रहित कि हमनी के सखिये ना रहिती जा। बिआह के बाद अतना तड़पे के त ना नू पड़ित। जब सखियारो कइनी जा त कतना खुश रहीं जा, अब सँवरी से बिछुड़ गइनींजा त कतना दुख होता।’ एक जानी सोचत रहली। ई बिआहो बड़ा अजीब चीज बा, एकरा कारन सभ नाता रिस्ता तूर के लइकी के दोसरा जगह जाये कि पड़ेला।\nओहिजा रहे के पड़ेला । आपन माई – बाबू , भाई – बहिन, सखी-सहेली के छोड़ि के दोसरा के आपन सास-ससुर, मरद, देवर, ननद आ गोतिनी माने के पड़ेला। परिचित समाज छोड़ि के एकदम अनजान आ अपरिचित समाज में जाके ओकरा के आपन बनावे के पड़ेला। लइकियो के जिनगी हद बा।’\nदोसरकी जानी कहली,‘‘छोड़ऽ ना बारली, सभ लइकिन का साथे इहे होला।हमनी के सोचला से का नियम बदला जाई ? हमनी के अपना सवारथ खातिर सँवरी के बिआह ना करावल चहती जा, बोलऽ ? अब हमनी का अकेले रह गइनी जा। सँवरी त ससुरा से अइहें कुछ दिन रहिहें आ फेनु आपन घर – दुआर सँभारे चलि जइहें । फेनु अपना दुलहा आ लइका-फइका में बाझि जइहें अबकहँवा सखी आ कहँवा माई – बाबू ? ऊ सभ भुला जइहें,नून – तेल आ लकड़िये उनुका याद रही। देखलू ना उनकर माई कतना रोवत रही ? पहिले पहिल बेटी के बिआह-बिदाई करे में माई-बाबू के करेज फाटि जाला। हमनी का इहे मनाईं जा, कि सँवरी ससुरा में रचि बसि जासु। खुशी-खुशी रहसु। अब तूँ पढ़ाई प धेयान दऽ।’’ पमली बारली के समुझवली।\n‘‘त का सँवरी के भुलाये के पड़ी ?’’ बारली आँखि से लोर गिरावतकहली।\n‘‘ढ़ेर ना त कम भुलाहीं के पड़ी।’’ पमली के आँखि भर गइल।\nएने सँवरियो के ससुरा में मन ना लागत रहे। उनुका आपन सइंया तमिललें बाकिर जान से पियारी सखी लोग छुटि गइली। ऊहो एह लोग से मिले खातिर तड़पत रही।\nपमली आ बारली कवलेज जात रही, त सँवरी के इयाद कम आवत रहे।बाकिर घरे अइला प ऊहे लउके लागत रही।\nनया साल प सँवरी लगे कार्ड भेजली लोग। सँवरी के खुशी के ठेकानना रहे। केसर कार्ड देखि के खूबे हँसले।\nसँवरी कार्ड के बदले कार्ड आ चिट्ठी भेजली।\nचिट्ठी पढ़ि के बारली कहली,‘‘असहीं सँवरी खुश रहसु, भगवान सेइहे प्रार्थना बा।’’\n‘‘एही खुशी खातिर नू बिआह होला । देखऽ, त सँवरी जीजा जी के साथेकतना खुश बाड़ी। पमली चिट्ठी पढ़ते चहक उठली।\nसवा महीना के बाद सँवरी अपना छोटका भाई का साथे नइहर अइली। ओनिये से ओनिये पहिले मंदिर में गइली। जब ई बात पमली आ बारली सुनली लोग त हाली हाली तेयार होके मंदिर का ओर दउर गइली लोग। जब पहुँचली लोग, ओह घरी सँवरी मंदिर के चउकठ के गोड़ लागत रही।\nदेखते अँकवार पसार देली आ दूनों जानी हहुआ के अँकवारी में बान्हिलिहली लोग। पमली आ बारली के लोर से सँवरी के बेलाउज भींजत रहे आ सँवरी के लोर से ओह लोग के कान्हा सराबोर होत रहे।\nलोर थमल त बारली पूछली,‘‘हमनी के इयाद ना आवत रहे तहरा ?’’\n‘‘इयाद त आवते रहे, बाकी का करीं ? अपना जीजा जी से पुछिह, हमकतना रोवत रहीं तहरा लोग खातिर।’’ तबले उनुकर माई आवत लउक गइली। ‘‘आछा पहिले आपन लोर पोछल, देखऽ माई आवत बिया।’’ सँवरी कहली आ उनुका अँकवारी से बहरीअइली।\nसँवरी माई – बाबू के गोड़ छुअली आ माई का संगे घरे चले के पहिले कहली,‘‘माई, तू बाबूजी संगे घरे चलऽ हम पीछे से आवत बानी।’’\nबाबू दूनों बक्सा उठा के भोला का साथे चल दिहले। माइयो ओह लोगके पीछे लाग गइली।\n‘‘तूँहू लोग चलऽ लोग घरे।’’ सँवरी पमली आ बारली से कहली। बाकिरबारली के आँखिन में अबही ले लोर भरल रहे। उनुकर लोर देखि के सँवरी पूछली, ‘‘काहे हो, अबहीं ले रावते बाडू ?’’\n‘‘ना हो खुशी के लोर ह, ठटात नइखे । तू साड़ी पेन्हले आ सेनुर कइले कतना सुन्नर लागत बाड़ू। बुझाता कि जीजा जी के चुपके – चुपके खूब मिठाई खियावत रहले हा।’’ बारली आपन लोर पोछत हँसि के कहली।\n‘‘बिआह के बाद सभे सुन्नर लागेला, बुझलू ? आछा, ई बतावऽ हमरागुलाब के सेवा कइलू हा लो कि ना ?’’ सँवरी गुलाब के हरियर कचनार पतई छुअते पूछली।\n‘‘सेवा ना करतीं जा त अतना झँगाठ ना भइल रहित।’’ पमली एगोगुलाब के फूल तूरि के सँवरी के बड़का जूड़ा में लगा दिहली आ कहली,‘‘अब तू अवरू सुन्नर लागे लगलू, बाकिर हमार नजर ना लागी।’’\nइहे बात बतियावते हँसत-मुस्कात पमली, बारली सँवरी के घरे पहुँचगइली। सँवरी के छोट बहिन बिमली एगो छीपा में पूड़ी-खीर ले आके खाये के दिहली।\nतीनों सखी एके में खाये लगली आ ससुरा के बात बतियावे लगली।\n‘‘जीजा जी ना अइले हा, दिदिया ?’’ पूड़ी देत बिमली पूछली।\n‘‘बाद में अइहें।’’ सँवरी कहली।\n‘‘अबहीं तू लोग खा के अपना घरे जा लोग। सँवरी के तनी आराम करेद लोग।’’ सँवरी के माई पमली आ बारली से कहली, ‘‘राह के हारल थाकल बिया। ससुरा के बात बाद में बतिअइह लोग।’’\n‘‘घबड़ा मत चाची, हऊ सभ बात ना पूछब जा।’’ पमली गते से कहलीबाकी चाची त सुन लेली, ‘‘हँ,नू हमरे से मजाक करे चललू हाँ, हमरा सभ बुझात बा।’’ चाची बोल देली।\nपमली आ बारली मन जँतले कसहूँ घरे गइली बाकिर दिल में हुद-हुदी समाइल रहे कि सँवरी से भरपेट बात ना बतिअवनी जा।\nदोसरा दिन सँवरी अपना ससुरा के खाजा-मिठाई पमली आ बारली के खाये के दिहली। गुलाब के पौधा भीरी तीनों जानी खात-बतिआवत रही।\n‘‘ससुरा में सभ केहू आछा बा नू सँवरी ?’’ बारली पूछली।\n‘‘हँ, सभ लोग ठीक बा। बाकी अतना जल्दी केहू के चाल सुभाव थोड़ेबुझाई, अबहीं त हम सोनवे गइनी, फेनु चनिये जाइब, आ फेनु माटिये – गिलवे जाइब।’’ सँवरी हँसते कहलीं।\n‘‘आ केसर जीजा जी कइसन बानीं ?’’ पमली दाँत से मिठाई काटतमुस्कात आँखि जाँत के पूछली।\n‘‘ऊहों के ठीके बानीं, बाकी तनी खिसियाह हईं।’’ सँवरी हँसी चोरावतेकहली।\n‘‘बस, ठीके बानी ? बहुते आछा नइखीं ?’’\n‘‘ना हो, बहुते आछा बानीं।’’ सँवरी खिलखिला देली।\n‘‘आछा सँवरी, हम सुनले बानी कि बिआह भइला का बाद दूनों परानी‘हनीमून’ मनावे कतहीं दोसरा जगहा जालन, तूँ कहँवा गइल रहू ?’’ पमली सँवरी के खोद के पूछली।\nअबहीं सँवरी कुछ बोलिती, तब ले बारली टुभुकि देली,‘‘इहे कुल्हिपूछल जाला, फेनु इहो पूछि लीहऽकि हनीमून में का – का कइल जाला ?’’\n‘‘हँ पूछबे करब, एकदम पूछब।’’ पमली चटसे जवाब देली।\nएतना प बारली उठ गइली, कहली, ‘‘तूँ अब बइठि के इहे सब पूछतरहऽ। हम जात बानी।’’\nसँवरी हाथ पकड़ि ले ली, ‘‘तूं काहें खिसियात बाडू ? आखिर कबोना कबो तूं हू त अपना दुलहा का संगे ‘हनीमून’ मनइबे करबू।’’\n‘‘एकदम ना, आ हाल-फिलहाल त हम बिआह करब ना। जब तक अपना गोड़ प खाढ़ ना हो जाइब।’’ बारली हाथ छोड़ावत कहली।\n‘‘सँवरी बतावऽ ना, कहँवा गइल रहू हनीमून मनावे ?’’ पमली फेरु जीदकइली।\n‘‘अरे, जाइब कहँवा, रोज राति के बंद कमरा में हनीमूने नू मनेला।’’ सँवरी हँसते कहली।\n‘‘बस ना त का टरक। अब अहथिर भइलू नू ?’’ बारली चीढ़ गइली।\n‘‘अबही कहँवा अहथिर भइल बानी, अबही त एगो अउर बात पूछे केबा। बतावऽ सँवरी, सरकारी हनीमून आ प्राइवेट हनीमून केकरा के कहलजाला ?’’ पमली सँवरी से फेरू पुछली।’’\n‘‘तूँ हू पगला गइल बाड़ू का ? इहे सभ पूछल जाला ?’’ सँवरी पमली केतनी डँटली।\n‘‘तब का पूछल जाला, ई सभ बात सखिये से ना पुछाई तब के बताई,माई ?’’ पमली ई बात जाने खातिर उबिआइल रही।\n‘‘त सुनऽ, सरकारी ‘हनीमून’ ऊ कहाला जब लइका लइकी के बिआहहो जाला। घर-समाज के लोग दूनों के एक रिश्ता के डोर में बान्ह देला।’’\n‘‘आ प्राइवेट हनीमून ?’’\n‘‘प्राइवेट हनीमनू ऊ ह, जवना में कुंआर लइका-लइकी सबका से लुका – छुपी के मिलेलन आ बिआह का पहिलही सभ कुछ क लेलन। बाकी एह में दूनों के बदनामी होला। अपना तन-मन के आगि बुझावे खातिर बिना समुझले बुझले ऊ एह मैदान में कुदि जालन, जेकर नतीजा बहुत खराब होला।\n‘‘माने कि सरकारी भा प्राइवेट दूनों मेंहनीमून मनावे के तरीका एके बा।बाकी सरकारी सभ बरदास करेला प्राइवेट केहू ना बरदास करे। खाली एकचुटुकी सेनुर बिना। समुझलू ?’’ सँवरी पमली के माथा ठोकली,‘‘समुझ मेंआइल बुद्धू ?’’\n‘‘हँ आइल। बाकिर बारली काहें कान प हाथ धइले बाड़ी ?’’ पमलीहँसते हँसत पुछली।\n‘‘ताकि हमरा दिल – दिमाग में ई सभ खराब बात ना आवे।’’ बारली कान प से हाथ हटा के कहली।\n‘‘ई सभ खराब बात ह ?’’ पमली पूछली।\n‘‘तब का एही से नू समाज बिगड़त बा।’’\n‘‘समाज एह से नइखे बिगड़त बुद्धू।’’\n‘‘एकर सही जानकारी नइखे एह से बिगड़त बा, रानी जी। बुझाइल ?कवनो बात के सही जानकारी हो जाला त आदमी सोच समुझ के कवनो कामकरेला। ना त हहुआइल रहेला।’’\n‘‘चुप रहऽ। तू ही हहुआइल होखबू।’’\n‘‘देखत नू बाडू, सँवरी। इनिका के समुझावत काहे नइखू ?’’ बारली सँवरीसे कहली।\n‘‘काल्हु समुझाइब, बारली। अबही त रामायन शुरूए भइल बा।’’ सँवरीकहली आ पमली के चूँटी काटि के हँसे लगली।\nसँवरी के नइहर अइला जब एक महीना भइल त केसर अपना ससुरारीअइले। उनुका के देखि के सँवरी खुशी के मारे झूमि गइली। ना त उनुकाइयाद में ऊ सुखाइल जात रही। सँवरी केसर के गोड़ छूअली। कमरा में ओहघरी केहू ना रहे। केसर गते से उनुका के आपन करेजा से लगावते पूछले, ‘‘तब हमरा बिना मन लागत रहे ?’’\n‘‘इचिको ना।’’ सँवरी कहली आ केहू के आवे के आहट सुनि के जल्दीसे हटि गइली।\nनयका पाहुन के अइला से माई-बहिन के काम करते-करते डाँड़ दुखगइल रहे। बाकिर सँवरी खूब सजि-धजि के केसर के आगा-पीछा डोलेलगली।\nदोसरा दिन बिमली, पमली आ बारली के लिआवे उनुका घरे गइली।\nसँवरी चाह बनावत रही। आवते पमली उनुका के पीछे से पकड़ि केहंसते पूछली,‘‘तब सखी, काल्हु नीमन से सूतलू नू ? ना त पहिले तहरानीने ना लागत रहे।’’\n‘‘तब का, हेतना दिन के बाद त काल्हु सइंया के बाँह में अपना आपकेबेचि के सूतल रहनी हा।’’ सँवरी चाह में इलाइची डाल, मुसुकाते गते सेकहली, तले बारली उनुका प खीसिया गइली,‘‘तू हमनी कुँआर लइकी केसामने असहीं बोलत बाड़ू। सचो बिआह होला के बाद लइकी मुंहफटहा होजाली सन।’’\n‘‘आछे बारली, खिसिया मत… खिसिया मत…। चलऽ सँवरी, जीजाजी के लिआवल मिठइया खिआवऽ। सभ अपने खइबू ?’’ पमली बात पलटली।\nसँवरी मिठाई देत फेरू पमली से हँसी कइली,‘‘पमली, आजु तू बड़ासुन्नर लागत बाड़ू। मन करत बा तहरा के चूमा ले लीहीं।’’\n‘‘अरे बाप रे, तू हमरा के चूमा काहे लेबू ? जीजाजी आइले बानीं। जाकेउकां के लऽ। उहो एक सई आठ बार।’’ पमली मिठाई खाते हँसि के बोलली।\n‘‘हेतना हाली में त मुँहे दुखा जाई। बुझाता एहिजा से तहरा के जलदियेभगावे के पड़ी।’’\n‘‘अरे बाप रे बाप ! के ई झंझट में पड़ी। एगो त बिआह करे खातिरहोतना तिलक दहेज द। फेनु दोसरा के सास, ससुर, मरद, देवर आ ननदमानऽ। दहेज में मिलल सामान के उपयोग दिन में ससुरार के लोग करेलाआ लइकी के उपयोग राति में लइका करेला । माने कि लइका के दूनों हाथमें लड्डू रहेला।’’ पमली खिलखिला के कहली।\n‘‘इहे लड्डू खाये खातिर तसभ लइकी ललचाली सन।’’ सँवरी पमली के गाल प चूँटी काटि के हंसतेकहली। फेरू बोलली,‘‘जा, जीजाजी से बतियावऽ लोग।’’\nपमली-बारली खुशी से केसर लगे जाके उनुका के परनाम कइली जा।\n‘‘रउवे लोगिन सँवरी के सखी हईं जा ?’’ केसरो दूनों जानी के परनामकरते पूछते।\n‘‘हँ, एकदम पकिया सखी।’’ बारली कहली।\n‘‘बइठीं जा। ई घर में त हमरा से बोले-बतियावेवाला केहू हलहीं नइखे।बिना साली के ससुरारी ना सोभेला। हमार छोटकी साली त हमरा से लजातरहल बाड़ी। अब रउवे लोग आके हमार मन लगाईं जा।’’ केसर बइठतेकहले।\n‘‘निहचिन्त रहीं जीजाजी, जब तलुक रउवा रहब, हमनी के रोज आकेराउर मन लगाइब जा।’’ पमली बइठते कहली। साथे बारली भी बइठि गइली।\n‘‘रउवा लोग पढ़ेनी जा ?’’ केसर पूछले।\n‘‘हँ। आई0 ए0 में हम।’’ पमली कहली।\n‘‘आई0 एस0 सी0 में हम।’’ बारली बोलली।\n‘‘रउवा लोग कॉलेज में पढ़ेनी जा, त पेयार करत होखब जा ?’’ केसरमजाक कइले।\n‘‘जीजाजी, हमनी के कॉलेज पढ़े जानी जा, पेयार करे ना। आ जबतकले हमनी के कॉलेज के कवनो लइका से पेयार करब जा, तबहीं कॉलेजगइल सफल होई। अइसे ना ?’’ बारली चट से जवाब देली।\n‘‘ना तऽ।’’ केसर अपने लजा गइलें।\n‘‘जीजाजी, रउवा कतना पढ़ल बानी ?’’ पमली पूछली।\n‘‘हम त बी0 ए0 पास बानीं आ नोकरी करत बानीं।’’ केसर घमंड सेकहले।\nतबहीं सँवरी ओहिजा चाह-बिस्कुट लेके अइली। केसर के चाह के कपधरावते उनुका से पूछली, ‘‘बतिअइनीं हमार सखी से ?’’\n‘‘तहार दूनों सखी बड़ा लजात बाड़ी।’’ केसर चाह लेते कहलें।\n‘‘ई दूनों जानी ना लजाली जा। ई लोग त हमरा से अइसन-अइसनमजाक करेली जा कि हम पानी-पानी हो जाइला।’’ सँवरी पमली आ बारलीके चाह देते आ खुद चाह के कप लेले केसर लगे बइठते कहली।\n‘‘सँवरी,बिस्कुट खा ना। बड़ा बढ़िया बा।’’ बारली बिस्कुट खाते कहली।\n‘‘अरे, पहिले हमरे के खाये दीहीं ।ना त बाद में ई हमरा के खाये लगिहें ।’’ केसर एगो बिस्कुट उठावते सँवरी के ताकते कहलें।\n‘‘तब हमनी के जात बानी जा, जीजाजी काहे से कि रउवा अभी सँवरीके खाये के मन करत होई।’’ पमली खाली कप रखते कहली।\n‘‘देखनीं नू, पमली का कहली हा।’’ सँवरी केसर से कहली।\n‘‘ना जी अभी ना, राति में खाइब।’’ केसर के बात प पमली-बारली लजागइली।\n‘‘आछा, तीनों सखी में कबो झगरा भइल बा की ना ?’’ केसर अपनाओंठ तरे खइनी रखते पूछले।\nअबहीं सँवरी कुछ कहती, तब ले पमली कह देली,‘‘जब तकले हमनीके झगरा ना करेनी जा, तब तकले हमनी के खने ना पचेला।’’\n‘‘आछा… रूकीं आवत… बानीं।’’ केसर मुंह में थूक भरले बहरी चलिगइले।\n‘‘पमली, तू झूठ काहे कहलू हा ?’’ सँवरी पूछली।\n‘‘ना त इहां के हमनी के बीच झगरा करवा देब।’’ पमली दुआरी देनेताकते गते से कहली।\n‘‘हँ, ई तू बात दिमाग के कहलू हा।’’ बारली पमली के बड़ाई कइली।\n‘‘रउवा लोग जब तकले झगरा ना करेनीं जा, तब तकले खने नापचेला ?’’ आवते केसर कहले आ ठठा के हँसे लगलें।\n‘‘रउवा सभे बतिआईं। हम जात बानीं।’’ सँवरी कहि के जूठा कप ले के चलि गइली।\n‘‘तब जीजाजी, बिआह में रउवा खूब दहेज मिलल हा नू ?’’ बारली पूछली ।\n‘‘कहँवा खूब मिलल हा। हम त पूरा ठगा गइनीं। हमरा लेखा कमासूतलइका के खाली एक लाख रूपिया आ थोड़की सा सामान मिलल हा। हमरेसंघतिया के चार लाख रूपिया आ खूबे सामान मिलल हा।’’ केसर नाकीधोअते कहलें।\n‘‘त काहें ना रउवा पेयार क के बिआह कइनीं हा। खूबे मिलीत।’’ पमलीकहली।\n‘‘पेयार हम एगो लइकी से कइले रहली, बाकिर ओकर बाप एगो रूपियाना देत रहे।’’ केसर अपना मन के बाति कहि देलें।\n‘‘माने कि रउवा पेयार के रूपिया पे तउलले रहनीं हा ? इ कइसन पेयार ह ?’’ बारली कहली त केसर अचकचा गइले । बोलले, ‘‘अब भर उमिर पेयारे ना नू काम करी ? खाहूँ के त कुछु चाहीं।’’\n‘‘त का एक लाख रूपिया में रउवा जिनिगी भर खा लेब ?’’ पमली सवालदगली।\n‘‘ऊ त बिआहे घरी खत्म हो गइल…।’’\n‘‘ससुरारी बड़ले बा। ओइसे अभी त राजदूत मिलले नइखे आ जवनसामानों मिलल बा उहो सभ घटिये बा…।’’ केसर लगले दहेज में मिललसामान के सिकाइत बतियावे।\nबारली झूठो आपन घड़ी देखते उठ गइली, कहली,‘‘आछे जीजाजी,हम जात बानी। गणित के टिसनी पढ़े जाये के बा।’’\n‘‘हमहूँ जात बानी।’’ जवरे पमली भी उठि गइली।\n‘‘आवत रहब जा।’’ केसर कहले।\nदूनों जानी हँ कहि के चलि गइली।\nसड़क प बारली पमली से कहली,‘‘देखऽ लू नू, जतने दहेज मिलल,ओतने कम मिलल के रोअल।’’\n‘‘हँ देखऽ नी। बाकिर ई बात सँवरी से जन कहि हऽ।’’ पमली बोलली।\n‘‘एतना बोका थोड़े बानीं।’’ बारली कहि के अपना घर देने चलि गइली।\nसँवरी अयनक के सामने खाड़ हो के बाल झारत रही। पीछे से केसरआके उनुका के पकड़ि लेले आ आपन ठोड़ी उनकर कान्हा प रखते कहलें, ‘‘आजु तू बड़ा सुन्नर लागत बाडू।’’\n‘‘छोड़ीं ना, केहू देख लीहीं।’’ सँवरी अपना के छोड़ावते कहली।\n‘‘छोड़ देब त कबो पकड़ऽबो ना करब। कह देत बानीं। का तहारमाई-बाबू जानत नइखन कि उनुकर दमाद उनका बेटी जवरे का करेलन।’’\n‘‘जाने के त सभे जानेला। बाकिर खुलेआम त केहू कुछ ना नू करेला ?’’\n‘‘तहार बार बड़ी करिया आ लहरदार बा। मन करत बा, एहिसे बन्हाइलरहीं।’’ केसर सँवरी के डाँड़ तक घना बार केचूमि के कहलें।\n‘‘तब रउरा हमार चोटिये में बन्हा जाइब।’’ सँवरी हँसते केसर से अलगेहो गइली।\nऊ केसर केलेके पमली आ बारली का घरे घूमे गइली। आवे घरीपमली के माई केसर के हाथ में एक सइ एकावन रूपिया आ बारली के माईदू सइ एकावन रूपिया दिहली।\nघर आके केसर सँवरी प लगले रंग झाड़े,‘‘कहत रहलू हा कि हमारसखी बड़ा अमीर बाड़ी। बाकिर हमरा मिलल का, बस, चार सइ दू रूपिया।सबसे अमीर त बारली बाड़ी। बाकिर उनकरो माई भिखारी अइसन हमराके दू सइ एकावन रूपिया धरा देली हा।’’\nएतना बात प सँवरी के देहि में आगि लाग गइल,‘‘जेतना हमार दूनों सखी के माईसे भइल हा, ऊ ओतना दिहली हा जा। बारली रउवा के बिआहमें सोना के अंगुठी ना देले रहली ?’’\n‘‘हूँ, सोना के अंगुठी देले रही। खाली नांव खातिर। एकदम हलुक रहे।हम त सोचले रहनीं कि हमरा फुल पैंट-कुरता के कपड़ा मिली। बाकिर गइलसभ बेकार भइल।’’ केसर झंझुआ के कहलें।\n‘‘त कोई हियाँ इहे सोचके का रउवा जाइला कि ऊ हमरा के कपडा़ –लतादिहें ? राउर संघतिया त हमरा के मुँह देखाई में पांच गो रूपियो ना दिहलेरहलें जा।’’ सँवरी पलटि के जवाब देली।\n‘‘चलत बाड़ू हमरे प हँसे। चलनी दूसे सूपली के जेकरा में सहस्सर गोछेद।’’ केसर खखुआ के कहलें।\nसँवरी बाति आगे ना बढ़वली, आ आँखि में लोर भरि के चुप हो गइली।\nबिमली ई सभ बात सुनि ले ली। जाके पमली-बारली से कहि दिहली। ई सुनिके दूनों जानी के बड़ा दुख लागल। बारली, बिमली के लेमचूस दे के चेता देलीकि ई बात कोई से जन कहिहऽ। बिमली लेमचूस खाते घर चलि गइली।\n‘‘हमरा विस्वास नइखे होत कि जीजाजी अइसे कहब। हमनी के अतनाउहां के मान-आदर कइनी हा जा, आ बदला में…!’’ पमली दुखी मन सेकहली।\n‘‘देखऽ, जीजाजी जवन कपड़ा के बाति कहले बानीं, ऊ हमनी के पइसामिला के दे दिहल जाई । ना त उहाँ के हरमेसा सँवरी के ओरहन देब ।’’ बारलीकहली।\n‘‘अब त उहाँ के हमरा जीजाजी कहे के मन नइखे करत।’’ पमलीखीसिया के कहली।\n‘‘ई तू का कहत बाड़ू ? कतनो त हमनी के सँवरी के सखी हईं जा,बाकिर उहाँ के उनुकर सोहाग हईं। कबो ई बाति मत कहिहऽ, ना त सँवरीके बहुते दुख लागी। जीजाजी होली तकले रहबे करब। कपड़ा कीनि के होली के दिन उहाँ के दे देबे के । अब तू खीसिया मत।’’ बारली पमली केसमुझवली।\nकेसर के ससुरारी अइला जब दस दिन भइल, त ऊ अपना घरे जायेके कहलें। बाकिर सासउनुका के होली तकले रोक लिहली। उनुका रूकतेदेखि के सँवरी खिलि गइली।\nपमली-बारली बाजार जाके एक हजार रूपिया मेंकेसर खातिर फुलपैंट आ कुरता के कपड़ा कीनली जा।\nहोली के दिन केसर सँवरी, पमली, बारली आ बिमली के जवरे खूबेहोली खेलले। होली खेलला का बाद पमली आ बारली रंगीन कागज से मढ़लएगो डिब्बा में फुल पैंट-कुरता के कपड़ा केसर के देते कहली,‘‘लीं जीजाजी,हमनी के तरफ से होली के तोफा।’’\n‘‘धन्यवाद।’’ केसर डिब्बा लेते खुशी से कहले।\nबिहान भइला केसर सँवरी से कहले,‘‘सँवरी, हमार सामान सरियादीहऽ। काल्हु घरे जाइब।’’\n‘‘आछे।’’ सँवरी उदास मन से कहली। फेनु पूछली,‘‘आछा, काल्हुपमली आ बारली रउवा के का देले रहली हा जा ?’’\n‘‘का जाने। देखत बानी।’’ केसर कहि के डिब्बा खोलि के देखलें आ फुलपैंट-कुरता के कपड़ा देखते खुशी से झूमि गइले, ‘‘अरे बाह! बढ़िया कपड़ा बा। महंगा होई। हमरा के कपड़ा देबे के कहींतूहे त ओह लोग के ना नू कहलू हा ?’’ केसर सँवरी पर शके तकलें।\n‘‘हम काहें कहे जाइब। ऊ दूनों जानी अपने चल्हाँक ह। बाकिर कपड़ाआछा बा।’’ सँवरी कपड़ा देखि के कहली।\n‘‘कहीं हम एहिजा से जाइब त हमरा प्रेम रोग मत हो…।’’\n‘‘कवनो रोग के नाँव मत लीहीं।’’ सँवरी केसर के ओंठ प हाथ रखतेकहली।\n‘‘अरे, हमरा प्रेम रोग होई, तबे नू तहरा लगे हम हाली से आइब।’’केसर सँवरी के हाथ हटावते मुसुकाते कहले।\n‘‘तब जात बानीं माई से कहे…।’’\n‘‘कवन, प्रेम रोग के बाति…?’’ केसर सँवरी के बात काटि के हँसि से पूछले ।\n‘‘ना रउवा काल्हु जाये वाला।’’ सँवरी हंसि के माई लगे चलि गइली।\nऊ माई से केसर के जाये वाला बात कहलीं। माई केसर के बिदाई देबे खातिर इंतजाम करे लगली।\nभोरही केसर के कपड़ा रूपिया देके बिदाई दिआइल।\n‘‘आछे माईजी, बाबूजी, हम जलदिये सँवरी के लेबे आइब।’’ केसर कहिके सास-ससुर के गोड़ छुअले आ चलि गइले।\nसँवरी मने-मन उदास हो गइली। पमली-बारली उनुका घरे अइली।\nएने – ओने ताकि के बारली सँवरी सेपूछली, ‘‘संवरी, जीजाजी कहवां बानी ?’’\n‘‘चलि गहनीं।’’ सँवरी गते से कहली।\n‘‘ओहि से मुरझाइल बाडू ।’’ पमली हँसि के कहली।\n‘‘देखऽ, आजु हमार बिआह के फोटो साफ होके आइल हा।’’ सँवरी दूनों जानी के एलबम देते कहली।\nपहिले फोटो देखे के फेर में पमली-बारली अपने में हाला करे लगलीजा।\n‘‘देखऽ, तू लोग चुप-चाप फोटो देखऽ जा। हाला जन करऽ।’’ सँवरीतनी खीसिया के बोलली।\n‘‘तहरा जीजाजी के इयाद में रोआई छूटत बा त जाके चादर तान केसूतऽ।’’ बारली हँसते कहली।\nफोटो देखला के बाद पमली कहली,‘‘सँवरी, हमनी के चार-चार गोफोटो ले लेत बानी जा।’’\n‘‘आछे, ठीक बा। अभी हमार माथा मत खा लोग…।’’\n‘‘हमार फूलकुमारी, तू आंखि बंद क के चुपचाप सूतऽ, आ जीजाजी केइयाद करऽ। हमनी के जात बानी जा।’’ पमली –बारली, सँवरी के एगो चदरदेके हँसते चलि गइली। केसर के गइला के बाद सँवरी के इचिको मन नालागत रहे आ केसर के अपना घरे मन ना लागत रहे।\nदू महीना बाद ऊअपना माई से कहलें,‘‘माई, तोरा ढेर काम करे के पड़त बा नू।’’\n‘‘हँ, हम जानत बानीं कि तू का कहल चाहत बाड़े। तोर ससुर बिआहमें त राजदूत देबे से हटि गइल रहे, बाकिर अबकी दोंगा में हमरा राजदूतमिले के चाहीं। तू कान खोलि के सुनि लें।’’ माई बरतन मइसते कहली।\n‘‘माई, ऊ लोग दीहें…?’’\n‘‘दीहें काहे ना। जब उनुकर बेटी के नरेटी चिपाई त जरूरे दीहें। तूअपना ससुर से राजदूत के बात कहले रहलऽ ?’’ बाऊजी पूछले।\n‘‘ना, कहले ना रहलीं हा, बाऊजी। बाकिर कहल चाहत…।’’\n‘‘आगे मस्तानी आ पीछे पछतानी। सँवरी के पेयार में गिरफ्तार रहे ईछोकड़ा। सुन ले, केसरा, अपना मेहरारू के अँचरी से बन्हाइल मत रहिहें। जेतना लेबे के होई सँवरी से कहि-कहि के अपना ससुर से मँगिहें ।’’ माई केसर के बात काटि के खिसिया के कहली।


‘सजना मंगिया सजाई दऽ हमार’ के जलवा सातवों हफ्ता बनल रहल. – Anjoria\n‘सजना मंगिया सजाई दऽ हमार’ के जलवा सातवों हफ्ता बनल रहल.\nAugust 23, 2014 Editor फिल्म, मनोरंजन 0\nफिलिम बढ़िया बने आ परिवार संगे देखे जोग होखे त लोग देखे जुटबे करी आ तब ओह फिलिम के झूठमूठ के प्रचार आ शोशेबाजी के सहारा ना लेबे के पड़ी.\nभोजपुरी फिलिम ‘सजना सजाई द मंगिया हमार’ के मिलत शानदार सफलता एही बात के रेघरियावत बा. अपना दुअर्थी संवाद आ फूहड़ गीत ला बदनाम भोजपुरी सिनेमा में ई एगो बढ़िया बयार ले के आइल बा. एही चलते रिलीज का सात हफ्ता बादो फिलिम शानदार तरीका से चलत जात बिया.\nसजना मंगिया सजाई दऽ हमार\nजनमदिन घरे पर मनवले दामोदर राव\nतनी हट-हटा के ….


निजामुद्दीन मरकज के खाली करावे में लागल 36 घंटा – टटका खबर\nApr 1, 2020 कोरोना, तबलीगी जमात\nदिल्ली के निजामुद्दीन इलाका के एगो तबलीगी मरकज में हजारन मुसलमानन के शामिल भइला का बाद कई जने के कोरोना ध लिहले बा. सरकार आ प्रशासन के मनाही का बावजूद तबलीगी जमात ई मजमा जुटवले रहुवे. मामिला सामने अइला का बाद एह मजमा में शामिल अनेके लोगन के कोरोना का चपेट में अइला के खबर बा. आजु एह मरकज से 2361 लोग के बाहर निकालल गइल जवना में से 617 जने कोरोना के कोरा में घेराइल मिलल बाड़ें आ 24 जने के कोरोना हो गइला के रपट आइल बा.\nएह आपराधिक हरकत का चलते प्रशासन सात जने का खिलाफ मुकदमा दर्ज कइले बावे जवना का बाद से जमात के आलिम मौलाना साद फरार हो गइल बा आ ओकर तलाश करत बिया पुलिस.\nजमात के मजमा में शामिल लोग ओकरा बाद देश भर में पसर गइल बा आ ओहू लोग के खोज खोज के निकालल जा रहल बा कि ओह लोग के कोरोना जाँच करावल जा सके. तबलीगी जमात के एह हरकत का बाद देश भर में बहुते मुसलमान कोरोना का चपेट में आ गइल बाड़ें आ अउरिओ ढेर लोग के बेमार पड़े के अनेसा जतावल जा रहल बा.\nकोढ़ में खाज का तरह एह हरकत का बाद देश भर में मस्जिदन में से खोज खोज के एह लोग के निकालल जा रहल बा आ कईएक मस्जिदन के जिम्मेदार लोग का खिलाफ मुकदमा दर्ज करावल गइल बा. मुसलमानन के बदनाम करे वाली एह हरकत से देश भर में कोरोना बढ़े के रफ्तार तेज हो गइल बा आ अनेसा जतावल जा रहल बा कि कोरोना कहीं आपन तिसरका डेग मत बढ़ा लेव. ओकरा बाद कोरोना बेसम्हार हो जाई आ शायद एही मकसद से ई मजमा लगावल गइल रहुवे.\nएह मजमा में आइल विदेशी मुफ्ती मौलवी आ मजहबी प्रचारकन का खिलाफ कार्रवाई करे के संकेत देश के गृह सचिव अजय भल्ला के कहना बा कि जे लोग वीसा में गलत जानकारी दे के आइल मिली ओकरा के आगे ला करिया सूची में डालि के छँटुआ बना दीहल जाई.\nएह मजमा में शामिल हो के बिहार लवटल 146 जने में से 40 जने के खोज निकालल गइल बा. एह 40 में 37 गो विदेशी बाड़ें आ दू गो यूपी के बाड़ें.


मीडिया के अटकर पचीसी के एक बेर फेरु झूठ करत आज नरेन्द्र मौदी अपना मंत्रीमंडल के पुनर्गठन क दीहलें. कवनो मीडिया आजु के बदलाव का बारे में सही खबर ना जुटा पावल आ इहे बतावत बा कि देश के कमान एगो मजबूत हाथ में बा आ एगो सुखद बदलाव के आशा कइल बेकार नइखे जाए वाला.\nआजु के बदलाव के सबले बड़ खबर निर्मला सीतारमण के रक्षामंत्री बनला के मानल जा सकेला. पहिला बेर कवनो महिला मंत्री का जिम्मा ई विभाग आइल बा. एकरा पहिले इन्दिरा गाँधी जरुरे अपना सरकार में एह मंत्रालय के एक बेर सम्हार चुकल बाड़ी.\nमौजूदा मंत्रीमंडल में हाल ले राज्य मंत्री रहल चार गो मंत्रियन के प्रोमोशन क के अब कैबिनेट मंत्री बना दीहल गइल बा. एह में शामिल निर्मला सीतारमण के रक्षा मंत्री, धर्मेन्द्र प्रधान कौशल विकास मंत्री, पीयूष गोयल रेल मंत्री आ मुख्तार अब्बास नकवी के अल्पसंख्यक मामिलात के मंत्री बनावल गइल बा.\nसुरेश प्रभु अब वाणिज्य मंत्री बनावल गइल बाड़ें. नितिन गडकरी के जल संसाधन मंत्रालयो के जिम्मा बढ़ा के दे दीहल गइल बा.\nबक्सर से सांसद अश्विनी कुमार चौबे के स्वास्थ्य मंत्रालय में राज्य मंत्री आ गृहसचिव रहल आर के सिंह के उर्जा मंत्रालय के जिम्मा दीहल गइल बा.\nयूपी से राज्यसभा सांसद शिवप्रताप शुक्लो के राज्य मंत्री बनावल गइल बा.


तीन घंटा मे ‘प्रतिज्ञा-2’ के पूरा डबिंग करा दिहलन पवन सिंह – Anjoria\nतीन घंटा मे ‘प्रतिज्ञा-2’ के पूरा डबिंग करा दिहलन पवन सिंह\nJanuary 21, 2014 Editor फिल्म, मनोरंजन 0\nभोजपुरी सुपरस्टार पवन सिंह अपना फिलिमन के प्रदर्शन सही समय प करवावे आ निर्माता के नुकसान से बचावे ला हमेशा आगे रहेलन. एह बदे उ कुछउ करे ला तइयार रहेलन.\nहाल ही में एकर नमूना देखे के मिलल जब अपना फिलिम ‘प्रतिज्ञा-2’ के डबिंग ला खास क के हैदराबाद से मुंबई अइलन पवन सिंह आ तीने घंटा में अपना हिस्सा के डबिंग पूरा क दिहलन.\nपवन सिंह हैदराबाद में अपना फिलिम ‘योद्धा’ की शूटिंग करत रहलन. ओहिजा पवन सिंह डे-नाईट क के फिलिम के क्लाईमेक्स पूरा करवलन जेहसे कि उ एक दिन के ब्रेक ले के मुंबई जा सकसु आ सुजीत तिवारी के परोसल ‘प्रतिज्ञा-2’ के डबिंग पूरी करा देसु.\nप्रतिज्ञा-2 में पवन के भूमिका दमदार बा आ नायिका बाड़ी काजल राघवानी.\nशुरू हो गइल ‘जानेमन’


अमेरिकी इतिहास में सबले बूढ़ अपराधी के दीहल गइल मौत – टटका खबर\nवाशिंगटन 20 अप्रैल (वार्ता). अमेरिका के अलाबामा प्रांत में अबले के सबले बूढ़ अपराधी वाल्चर मूडी के आजु मौत दे दीहल गइल. ओकरा पर साल 1989 में सिलसिलेवार बम धमाका करावे के आरोप रहुवे.\nजेल अधिकारियन से जानकारी मिलल कि 83 बरीस के वाल्टर मूडी के अलाबामा प्रांत के अटमोर में विलियम सी होलमैन फेसिलिटी में इंजेक्शन लगा के मौत के सजा दीहल गइल. एह साल अमेरिका में दीहल गइल ई 8वां मौत हुवे.\nएहसे पहिले साल 2005 में जॉन निक्सन (77 बरीस) के मौत के सजा दीहल रहे जे तब अमेरीका में एह तरह के मौत पावे वाला सबले बूढ़ अपराधी रहुवे. अमेरिका में साल 1976 में मौत के सजा पर लागल पाबन्दी हटा लीहल गइल रहुवे.\nसाल 1989 में अमेरिका के एगो अदालत के न्यायधीश रोबर्ट वांस के घर पर बम भेजके उनुका के मारे आ जॉर्जिया के सिविल राइट अटॉर्नी राबर्ट रोबिनसन के मारे के दोषी पावल गइस रहुवे. बतावल जात बा कि मूडी एहसे नारा ज रहुवे कि ओकरा के साल 1972 में बम भेजे के एगो मामिला में दोषी मानत सजा सुनावल रहे आ ओही का खिसी ऊ एह लोग के जान ले लिहलसि.\nTags: अमेरिका, मौत के सजा, वाल्टर मूडी


स्वीटी छाबरा के प्यार में पागल औघड़ रवि किशन – Anjoria\nभोजपुरिया सुपरस्टार रवि किशन एह घरी भोजपुरी सिनेमा में वापसी करे वाली स्वीटी छाबरा के प्यार में पागल हो गइल बाड़न. रवि किशन अपना निर्माता लोग से स्वीटी से काम करवावे के दबाव बनावे लागल बाड़न. फ़िल्मी पार्टियनो में ई लोग संगे नजर आवत बा. स्वाभाविक बा कि एह सब से गाॅसिप मंडली के मसाला मिले लागल बा आ तरह तरह के चरचन से बाजार गरम बा.\nजान जाईं कि स्वीटी छाबरा के भोजपुरी सिनेमा में ले आवे के श्रेयो रविए किशन के जाला काहे कि उहे अपना फिलिम ‘दूल्हा अइसम चाहीं’ में बत्तौर अभिनेत्री लांच कइले रहले. ओहू घरी तरह तरह के बात हवा में पसरल रहुवे बाकिर करीब दू दर्जन फिलिम कइला का बाद स्वीटी परदा से ओट में चल गइल रही. लगभग तीन साल बाद उनकर वापसी भइल बा त संजोग से रविेकिशन का साथे.\nस्वीटी छाबरा मशहूर निर्देशक राजकुमार आर.पाण्डेय के फिलिम ‘छोरा गंगा किनारे वाला’ में रवि किशन संगे काम करत बाड़ी. फिलिम में दुनू जने के गरमागरम रोमांस में परदा पर सगरी बन्हन टूटत नजर आवे वाला बा. दुनू जने पुलिस वाले के भूमिका में बाड़े.\nनिर्देशक शाद कुमार के बेटी फरिया के जनम दिन फिल्मी सितारन का बीच


बतकुच्चन – ५ – Anjoria\nFebruary 13, 2011 OmPrakash Singh देश आ समाज, भाषा, सरोकार, साहित्य 0\n“करे केहू भरे केहू”. पुरान कहावत हऽ अब एकर टटका उदाहरण सामने आइल बा. घोटाला करे वालन के त पता ना का होई बाकिर आम आदमी के मोबाइल पर बतियावल जरुरे महँग होखे जा रहल बा. “खेत खइलसि गदहा, मार खइलसि जोलहा” वाला हाल बा. बाकिर हमनी के हाल त उहे बा कि “आपन छँवड़ी नीमन रहीत त बिरान पाड़ीत गारी ?” “जइसन कइल हो कुटुम्ब वइसन पइल हो कुटुम्ब”. अब रोवत काहे बाड़ ? जनता के चुनल सरकार हिय अब जनता के जतना सरका लेव !\nमकर संक्रान्ति बीतते लगन के मौसम शुरु हो गइल बा. लगन शब्द त लग्न के बिगड़ल रुप हऽ बाकिर व्यावहारिक रुप से एकत मतलब हो गइल बा लऽ गनऽ. बेटी वाला दहेज गिनत बा, बेटहा तिलक. बाकिर बेटहा सगरी गिनल धन अपने लगे ना राख लेव. उहो गनत रहेला बेर बेर. कुछ नाच वाला, कुछ बाजा वाला, कुछ गहना कपड़ा वाला, ओकरे बाद गाड़ी बस वाला. सभका के साटा पर गनते रहेला.\nसुनले रहीं कि “नानी के धन, जजमानी के धन, आ बेइमानी के धन फले ना”. शायद दहेजो के धन केहू का लगे रुके ना, दहत जाला जेने ढाल मिले. एहिजा ढाल ढलुआ के कहल जा ता, तलवार वाला ढाल के ना. अब ढाल जेने ढर जाव. जनतो शायद एही तरह वोट का समय कवनो तरफ ढर जाले बिना सोचले समुझले कि आगा चल के का होखे वाला. बाद में पता चलेला कि “पड़लन राम कुकुर का पाले, खींच खाँच ले गइलन खाले”.